text:
1Oqo na i vola i Paula na i apositolo i Karisito Jisu e na lewa ni Kalou na noda i vakabula kei Karisito Jisu o koya na noda i nuinui. 2Ki vei Timoci na luvequ dina e na vakabauta. Me solia vei iko na Kalou na Tamada kei Karisito Jisu na noda Turaga, na loloma na yalo loloma kei na vakacegu. 3Au vinakata mo tiko ga e Efeso me vaka au a kerea mo vakayacora e na gauna au a lako tiko kina ki Masitonia. Au vinakata mo vakarota vei ira na tamata e so me ra kakua ni vakatavuvulitaka na i vakavuvuli lasu, 4ka kakua ni vakaogai ira e na vulica na i tukuni e so kei na i vola ni kawa bababalavu e vuqa. Na veika oqo sa vakavuna na veileti ia sa sega ni vakayacori kina na i naki na Kalou sa kilai e na vakabauta. 5Na i naki ni vakaro oqo sa i koya me vakatubura na loloma sa vu dina mai e na yalosavasava, e na lewa e loma vinaka kei na vakabauta dina. 6E so era sa gole tani mai na veika oqo ka ra goleva na veivosaki wale. 7Era sa gadreva me ra dauvakatavuvulitaka na lawa ni Kalou ia era sa sega mada ga ni kila na ka era vosataka se na veika era sa vosa doudou kina. 8E da sa kila ni sa ka vinaka na lawa ke sa muri vakavinaka, 9ni da sa kila sa sega ni buli na lawa me baleti ira na tamata vinaka, ia me baleti ira ga sa sega ni dau muria na lawa kei ira na dau i tovo ca, na tawa lotu, na i valavala ca, na tawa savasava, na dukadukali; sa baleti ira tale ga era vakamatea na tamadra se na tinadra, ko ira na daulaba, 10ko ira na dauveibutakoci, ko ira na dauveimoceri vakatagane se vakayalewa, ko ira na daubutako tamata, ko ira na lasulasu, ko ira na daububului vakailasu kei ira era dau cakava na veika sa veisaqasaqa kei na i vakavuvuli dina. 11Na i vakavuvuli sa salavata kei na i Tukutuku Vinaka lagilagi ni Kalou cecere sa soli vei au me'u vunautaka. 12Au vakavinavinaka vei Karisito Jisu ko koya sa solia vei au na kaukauwa me baleta na cakacaka oqo, ni sa i koya sa nanuma ni'u sa yalodina ka digitaki au kina ki na cakacaka oqo, 13veitalia ga na noqu a vakasewasewani koya ka vakararawataki koya ka tamata viavialevu vua. Ia sa yalo loloma vei au baleta ni'u sa dua vei ira na sega ni vakabauti e na gauna ko ya, ia au a cakacaka tu e na lecaika. 14Ia sa sovaraka vei au na Turaga na nona loloma soliwale ka solia vei au na vakabauta sa noda e na noda duavata kei Karisito Jisu. 15Sa lako mai ki vuravura ko Karisito Jisu me vakabulai ira na i valavala ca. Sa dina na vosa ko ya ka sa yago me da vakabauta ka kakua tale ni vakatitiqataka, ni ko i au sara mada ga na tamata i valavala ca levu duadua. 16Ia na vuna sa vakaraitaka kina vei au ko Karisito Jisu na nona loloma tawa yalani sa i koya ni sa gadreva me'u i vakaraitaki, me'u i dusidusi vei ira era via lako mai me ra vakabauti koya ni sa sala ki na bula tawa mudu. 17la me ia vua na Tui ni veitaba gauna kece ga, sa sega ni mate rawa, ka sega ni laurai, na Kalou e dua bauga na vakarokoroko kei na veivakalagilagi ka sega ni mudu. Emeni. 18Timoci, na luvequ, e so na vosa ni parofisai e a tukuni makawa me baleti iko ka vakavuna me'u vakataqara kina vei iko na i tavi oqo. Mo yalodina ki na veivosa ni parofisai ko ya ka vala e na i valu vinaka, 19e na vakabauta kei na lewa e loma vinaka. E so era sa biuta tani na ka oqo ka sa voca kina na nodra vakabauta. 20E rau sa vaka kina ko Imeneo kei Alekisada, ko i rau au sa soli rau vei Setani. Sa yaga me rau vakavulici me rau kua kina ni vosa vakacacataka na Kalou.
Copyright
Learn More


c: text/html

text:
1Ia ni sa oti koya au sa qai rogoea na ka e vaka na vakere ni domodra e dua na i vavakoso levu mai lomalagi, ka ra sa kaya: “AIeluya! Sa nona na noda Kalou na veivakabulai, na lagilagi kei na kaukauwa; 2ni sa dina ka dodonu na nona lewa. Sa tauca na nona lewa ko koya vua na yalewa dautagane o koya ka a vakadukadukalitaki vuravura e na nona dautagane, ka sa sauma vua na nodra dra na nona tamata.” 3Era sa qai kaya tale, “Aleluya! Sa kuvu cake tiko ga na kubou ni koro levu koya ka sega ni mudu!” 4A ra sa qai cuva sobu na qase e le ruasagavulukava kei ira na ka bula e va ka ra vakarokorokotaka na Kalou sa tiko e na i tikotiko vakaturaga ka ra kaya: “Emeni! Aleluya!” 5Sa qai rogo mai na i tikotiko vakaturaga e dua na domo ka kaya: “Ni vakacaucautaka na noda Kalou ko i kemuni kece na nona bobula, ko i kemuni na tamata kece ga ko ni sa dokai koya se ko ni cecere se lolovira” 6Au sa qai rogoca na ka e vaka na domodra e dua na i vavakoso levu, me vaka na vakere ni dua na savu levu ka vaka na domo ni kurukuru levu ni sa kaya: “Aleluya! Ni sa veiliutaki tiko vakatui na Turaga na noda Kalou Kaukauwa Sara! 7Me da sa mai reki ka marau ka vakalagilagi koya e na nona cecere ni sa qai yaco mai na gauna me vakamau kina na Lami, ka sa vakarautaki koya tu na watina. 8E a sa vakadonui vua me vakaisulu e na lineni matailalai sa sekavula ka savasava.” Ia na lineni matailalai na nodra i valavala dodonu na tamata yalosavasava ni Kalou. 9Sa qai kaya vei au na agilosi: “Vola na ka oqo: Sa kalougata ko ira era sa sureti ki na kana ni vakamau ni Lami.” Sa kaya tale vei au: “Oqo kece na vosa dina ni Kalou” 10Au sa qai cuva sobu e yavana me'u vakarokoroko vua, ia sa qai kaya vei au ko koya: “Kakua sara ni kitaka oqori! Ko i au na nomu i tokani bobula ka nodra tale ga na wekamu, ko ira kece era sa taura dei tiko na dina sa vakatakila ko Jisu. Vakarokorokotaka ga na Kalou!” Na dina ga a mai vakatakila ko Jisu, era a vakauqeti kina na parofita. 11Au sa qai raica ni sa tadola na lomalagi ka sa rairai e dua na ose vula. Sa vakatokai ko koya sa vodoka tiko me ko Yalodina ka Dodonu ka sa vakataulewa ka ia na i valu e na dodonu. 12Sa vaka na yameyame ni buka na yaloka ni matana, ka sa vakaisala na uluna e na vuqa na i sala vakatui. Sa volai tu vua e dua na yaca, ka sa sega ni dua tale e kila, ko koya duadua ga. 13Sa vakaisulu tu ko koya e na dua na i sulu sa somoti e na dra. Ia na yaca sa vakatokai vua koya, “Na Vosa ni Kalou” 14Era sa muri koya ka vodo ose vula na mataivalu kei lomalagi; era sa vakaisulu e na lineni matailalai sa vulavula ka savasava. 15Sa basika mai na gusuna e dua na i seleiwau gata me ravuta kina na veivanua. E na lewai ira ko koya e na i titoko kaukamea, ka na butulaka ko koya na i qaqi ni waini ni cudru waqawaqa ni Kalou Kaukauwa. 16Ia sa volai tu e na nona i sulu kei na sagana na yaca oqo, “A nodra Tui na tui, ka nodra Turaga na turaga” 17Au sa qai raica e dua na agilosi, sa tu cake tu mai na matanisiga ka sa kaci vei ira na manumanu vuka ni macawa e na domo levu ka kaya: “Ni lako mai! Ni soqoni mai ki na i vakayakavi levu ni Kalou, 18mo ni kania na lewedra na tui, na turaganivalu, na qaqa, na ose kei ira era vodoka, na lewedra na tamata kece ga, na bobula kei na galala, na lolovira kei na cecere!” 19Ka'u a qai raica na manumanu ni sa soqoni ira na veimatanitu e vuravura kei na nodra dui mataivalu me ra valuti koya sa vodo tiko e na ose kei na nona i mataivalu. 20A sa vesu na manumanu vata kei na parofita lasu o koya e a dau cakava na veika mana e mata ni manumanu, na veika e a lawakitaki ira kina ko ira sa tu vei ira na i vakatakilakila ni manumanu kei ira era qarava na kena i vakatakarakara. Ko i rau oqo e rau sa viritaki bulabula ki na drano bukawaqa sa kama tu kina na sulifure. 21Ia ko ira na kena vo era sa vakamatei e na i seleiwau, sa basika mai na gusu i koya sa vodo tiko e na ose. A ra sa kania na lewedra ko ira na manumanu vuka kece ga.
Copyright
Learn More

robotstxt: allowed

filter: keep


text:
1Sa vo tiko e rua na siga me yaco na Soqo ni Vakananumi ni Lakosivia kei na Madrai Sega ni Vakaivakatubu. Era sa saga tiko ko ira na bete levu kei ira na daunilawa me ra vesuki Jisu lo, ka vakamatea. 2A ra sa kaya, “Me da kakua ni cakava e na gauna ni soqo, de qai yaco kina e dua na tiko yavavala” 3E a tiko ko Jisu mai Pecani e na vale nei Saimoni na vukavuka; ia e na gauna sa kana tiko kina, sa mani lako yani e dua na yalewa ka kauta voli yani e dua na tavaya waiwai boi vinaka, sau dredre ka caka mai na narita dina. Sa qai voroka ko koya na tavaya ka livia na waiwai ki na ulu i Jisu. 4Ia era sa qai veikayaka e na cudru e so vei ira ka tiko e kea, “Na cava e vakamaumautaki wale ga kina na waiwai oqo? 5E a rawa ni volitaki na waiwai oqo e na tolu na drau vakacaca na tiki ni siliva, ka qai soli na kena i lavo vei ira na dravudravua” A ra sa vosa kudrukudrutaka sara vakalevu na yalewa koya. 6Ia sa qai kaya ko Jisu, “Laivi koya ga, a cava dou sagai koya kina? Sa cakava vei au e dua na cakacaka vinaka ko koya. 7Era na tiko vata ga kei kemuni e na veigauna kece ko ira na dravudravua, ka rawa ni ko ni caka vinaka vei ira e na gauna ko ni vinakata kina; ia ko i au, au na sega ni tikotiko ga kei kemuni. 8Sa cakava ko koya na ka sa rawata: sa lumuta rawa oqo na yagoqu ka me qai bulu. 9Au sa kaya vakaidina vei kemudou, e na veivanua kece ga e na vunautaki kina na i tukutuku vinaka e na vuravura taucoko, e na tukuni kina na ka e a cakava na yalewa oqo, me kena i divi” 10Sa qai lako ko Jutasa Isikarioti, e dua vei iratou na lewe tinikarua, ki vei Ira na bete levu me la'ki bukiveretaki Jisu vei rra. 11Ia ni ra sa rogoca era sa marau, ka yalataka me ra soli i lavo vua. Sa qai vakasaqara sara ko koya e dua na gauna vinaka me vakatakilai Jisu kina vei ira na nona meca. 12E na i matai ni siga ni kana Madrai Sega ni Vakaivakatubu, na siga me ra vakamatea kina na lami ni kanavata ni Lakosivia, e ratou sa qai kaya vua na nona tisaipeli, “Evei na vanua ko ni vinakata me keitou la'ki vakarautaka kina na kemuni magiti ni Lakosivia?” 13Sa qai tala e lewe rua vei iratou na nona tisaipeli, ka kaya vei rau, “Drau lako ki na koro ka drau na sota kaya e dua na tamata ka colata tiko e dua na saqa wai; drau muri koya sara. 14Ia na vale e na la'ki curu kina, drau kaya vua na i taukei ni vale, ʻE kaya mai na i Vakavuvuli, Evei na tiki ni vale ni vulagi me keitou na vakayagataka kina na magiti ni Lakosivia kei iratou na noqu tisaipeli?ʼ 15E na qai vakaraitaka vei kemudrau e dua na tiki ni vale levu e cake, sa vakaiyaya ka vakarau tu. Drau vakarautaka kina na kedatou” 16E rau sa mani lako na tisaipeli, ka yaco ki na koro koya ka kunea na veika kece me vaka ga e a sa tukuna vei rau ko koya. E rau sa mani vakarautaka kina na magiti ni Lakosivia. 17Ia ni sa yakavi mai, e ratou sa qai lako ko Jisu kei iratou na lewe tinikarua ki na vale koya. 18Ni ratou sa kana tiko, sa qai kaya ko Jisu, “Au sa kaya vakaidina vei kemudou, e dua vei kemudou e na vakaraitaki au vei ira na kequ meca, e dua ga e kana vata tiko oqo kei au” 19Sa rarawa sara na lomadratou, ka ratou dui kaya vakaveitaravi yani vua, “O i au beka?”, “O i au beka?” 20Sa qai kaya vei iratou ko koya, “E dua ga vei kemudou na lewe tinikarua, o koya sa tokoca vata kei au na kena madrai e na sedre. 21Ni sa na lako ga na Luve ni Tamata me vaka sa volai tu e na vukuna, ia sa na vakadomobula na ka e na yaco vua sa vakaraitaki koya vei ira na nona meca! E vinaka cake vua na tamata koya me a kakua ga ni sucu mai!” 22Ia ni ratou sa kana tiko, sa qai taura na madrai ko Jisu ka masulaka, ka dovia, ka solia vei iratou na tisaipeli, ka kaya, “Dou taura, ka kania; oqo na yagoqu.” 23Sa qai taura na bilo, ia ni sa vakavinavinakataka oti sa qai solia vei iratou, ka ratou sa gunu kece sara kina. 24Sa qai kaya vei iratou, “Oqo na noqu dra ni veiyalayalati vou, sa liviraki e na vukudra na lewe vuqa. 25Au sa kaya vakaidina vei kemudou, au na sega tale ni gunuva na vua ni vaini me yacova na siga au na gunuva tale kina e na matanitu ni Kalou” 26Ia ni ratou sa lagata oti e dua na sere, e ratou sa qai lako ki na Delana Veiolive. 27Sa qai kaya vei iratou na tisaipeli ko Jisu, “Dou na tarabe kece ko i kemudou e na vukuqu e na bogi e daidai, ni sa volai tu, ʻAu na mokuta na i vakatawa ni sipi, ka ra na dui veiseyaki na sipi.ʼ 28Ia ni'u sa na vakaturi cake tale, au sa na liu vei kedatou ki Kalili” 29Sa qai kaya vua ko Pita, “Kevaka e ratou na biuti kemuni kece ko iratou oqo, o i au ga e na sega.” 30Sa qai kaya vua ko Jisu, “Au sa kaya vakaidina vei iko, e na bogi ga e daidai, ni bera ni tagi vakarua na toa, ko sa na cakitaka vakatolu ni ko kilai au .” 31Sa qai kaya ko Pita e na yalo katakata, “Ke daru mani mate vata sara ga, au na sega ga ni cakitaki kemuni” E ratou a kaya kece vaka kina na tisaipeli. 32E ratou sa qai lako kece sara ki na vanua e vakatokai ko Kecisemani; ka sa kaya vei iratou na nona tisaipeli ko Jisu, “Dou tiko e ke me'u sa tei masu mada” 33Sa qai kauti iratou ko Pita kei Jemesa kei Joni ko koya ka sa qai yacovi koya vakasauri mai na lomabibi kei na yaluma. 34Sa qai kaya vei iratou ko koya, “Sa rarawa vakalevu na yaloqu sa vovoleka sara me'u mate kina. Dou tiko ga e ke, ka vakatawa tiko .” 35Sa qai lako vakalailai ki liu ko koya ka la'ki tekiduru, ka masulaka de rawa me kakua ni sotava na gauna dredre koya. 36A sa masu ka kaya, “Tamaqu, sa rawarawa vei kemuni na veika kece ga; ni kauta tani mada vei au na bilo ni rarawa oqo; ia me kakua ni vaka na lomaqu; me vakayacori ga na lomamuni.” 37Sa qai lesu tale ko koya ka raici iratou ni ratou sa moce tu. Sa qai kaya vei Pita, “Saimoni, o a moce? E sega beka ni rawa ni ko yadra tiko me dua ga na aua? 38Dou yadra tiko ka masu, mo dou kakua kina ni rawai e na vere. E dina ga sa gu na yalo, ia sa malumalumu na yago” 39Sa qai lako tale ko Jisu ka masu, ka cavuta tale na qaqa ni masu ga ka a cavuta e liu. 40Ia ni sa lesu tale vei iratou ko koya, ka raica ni ratou sa moce tu, ni sa sivia na nodratou via moce. E ratou a sega ni kila se cava me ratou kaya vua. 41Sa qai lako tale ko koya vei iratou e na i katolu ni gauna, ka kaya vei iratou, “Dou se moce tiko ga ka vakacegu tiko? Sa rauta mada! Raica, sa yaco mai na kena gauna me soli yani kina na Luve ni Tamata ki na ligadra na tamata i valavala ca. 42Dou tu, me datou lako! Raica, sa voleka mai oqo ko koya ka bukiveretaki au.” 43Ni sa vosa tiko ga ko Jisu, sa lako sara ko Jutasa, e dua vei iratou na lewe tinikarua, kei na dua na i lala levu era vakaiseleiwau, ka vakaiwau. Era a talai mai vei ira na bete levu kei ira na daunilawa kei ira na qase. 44E a sa solia tu na daubukivere e dua na i vakatakilakila vei ira, ni a kaya, “O koya ga au na reguca, sa i koya sara ga koya; dou tauri koya ka qarauna vakavinaka me kakua ni dro .” 45Ia ni sa yaco yani ko Jutasa, sa lako vakadodonu sara vei Jisu, ka kidavaki koya ka kaya, “Vakavuvuli!” ka reguci koya sara. 46Era sa qai tauri koya ka vesuka. 47Ia sa qai ucuna na nona i seleiwau e dua vei iratou ka tu voleka e kea, ka taya laivi kina na daliga ni dua na tamata ni Bete Levu. 48Sa qai kaya vei ira ko Jisu, “Ko i au beka e dua na tamata daubutako ka dauvakacaca mo ni vakaiseleiwau ka vakaiwau tu mai kina e na nomuni mai vesuki au? 49Au a dau tiko vata voli ga kei kemuni e na veisiga e na Valenisoro, ka'u vakatavuvuli tiko, ia ko ni a sega ga ni vesuki au. Ia sa yaco ga na ka oqo me vakayacori kina na vosa ni Vola Tabu.” 50E ratou sa qai laivi koya kece na tisaipeli ka dro. 51Ia e a muri koya tiko yani e dua na cauravou, ka ovici koya wale voli sara ga yani e na dua na i sulu lineni. Era sa qai via vesuki koya ko ira koya. 52Ia, sa qai laiva tu mai na i tutuvi lineni ko koya ka dro luvawale yani. 53Era sa qai kauti Jisu sara ki na i tikotiko ni Bete Levu, e na vanua era sa soqoni vata kece tiko yani kina ko ira na matabete e cake, kei ira na qase kei ira na daunilawa. 54A muri vakayawa tiko ga yani ko Pita, ka yaco sara ki na loma ni bai ni Bete Levu; ka la'ki dabe vata kei ira na yadra, ka tatalai e na buka. 55Era sa qai vakasaqara ko ira na matabete e cake kei ira kece na lewe ni Bose Lawa e dua na cala me ra beitaki Jisu rawa kina me vakamatei; ia era mani sega ga ni kunea rawa e dua na ka. 56Era sa lewe vuqa era beitaki koya vakailasu, ia sa duidui na nodra i tukutuku. 57E ratou sa tu cake e so na tamata ka beitaki koya vakailasu, ka ratou kaya, 58“Keitou a rogoci koya ni kaya, ʻAu na vakarusa na Valenisoro oqo ka caka e na liga, ka'u na tara e dua tale ka sega ni caka e na liga ni sa oti e tolu na siga.ʼ” 59E a duidui tale ga na nodratou i tukutuku. 60Sa qai tu cake na Bete Levu e na kedra maliwa, ka tarogi Jisu ka kaya, “E sega beka na ka mo kaya e na vuku ni ka era beitaki iko kina ko ira oqo?” 61Ia e a galu tu ga ko koya, ka sega ni sauma. A tarogi koya tale na Bete Levu, ka kaya, “Sa i iko li na Karisito, na Luve ni Kalou Cecere?” 62Sa qai kaya ko Jisu, “Io sa i au sara ga oqo; ka ko ni na raica na Luve ni Tamata ni sa dabe tiko e na liga i matau i Koya na Kaukauwa, ka ni na lako tale ga mai e na o ni lomalagi” 63Sa qai dresulaka na nona i sulu na Bete Levu, ka kaya, “Na i vakadinadina cava tale eda sa qara tiko? 64Ko ni sa rogoca ni sa vosa vakacacataka na Kalou ko koya. A cava ko ni sa lewa kina?” Era sa qai lomavata kece ni sa dodonu me mate. 65Era sa qai kasiviti koya e so, ka ubia na matana, ka vakavacuki koya, ka kaya vua, “Tukuna mada mai o cei soti e vacuki iko!” Era sa qai tauri koya tale ga na yadra ka sabalaka. 66E a tiko ga e ra ko Pita e na rara ni loma ni bai, sa qai lako yani kina e dua na vada ni Bete Levu. 67Ia ni sa raici Pita ni tatalai tiko, sa qai vakaraici koya vakavinaka sara, ka kaya, “Ko iko tale ga oqo ko dau tiko vata kei Jisu na kai Nasareci” 68Ia sa qai cakitaka ko koya, ka kaya, “A cava ko tukuna tiko mai oqori? Au sega ni kila kina e dua na ka!” Sa qai lako vaka ki na matamata ko Pita; ka sa tagi sara na toa. 69A raici koya tale e kea na vada, ka tukuna vei ira ka tu voleka kina, ka kaya, “Oqo e dua vei rratou!” 70Ia sa qai cakitaka tale ko koya. Ia ni sega so ni dede, era sa kaya tale vei Pita ko ira ka tu voleka e kea, “O iko dina sara ga e dua vei iratou, ni o iko kai Kalili” 71Sa qai bubului ko Pita ka kaya, “Me totogitaki au mada ga na Kalou kevaka au lasu; au sega ni kila na tamata ko ni tukuna tiko oqori!” 72A sa tagi tale na toa. Sa qai nanuma sara ko Pita na vosa ka a kaya vua ko Jisu, “Ni sa bera ni tagi vakarua na toa ko sa na cakitaki au vakatolu.” A sa luluvu vakalevu na lomana ka tagi.
Copyright
Learn More


text:
Tuesday, December 11, 2007
VAU
E na so na veiyatu yanuyanu ena Pasivika e yacana na "Hau". E dau kune vakawasoma na kau oqo ena bati ni baravi voleka ni sawana ka dau vutevutea ka mokimokiti vinaka na drauna. E dau se dromodromo, vulavula se damudamu ka vaka nai rairai ni senitoa. E dau vakayagataki na kulina me liku ni meke se i bo ni yaqona.
Kena Yaga
E dau vakayagataki kevaka e veisiri se ramusu na sui e loma se mavoa vuce me vaka na bo. E dau beti ga mai na drauna, vakaisaluwaki ena waiwai ka ubi ena vanua e vinakati ka qai vesu vinaka toka. Ena siga e tarava e dodonu me sa daumaka se malumu sobu na mate vuce. Ke mavoa e loma me vaka na ramusu se veisiri na sui kei na uwa, e dodonu me caka vakawasoma na veika sa vakamacaltaki oti toka mai cake. Kevaka e dau qai walui ena waiwai, vei ira na dau veibobo, ena daumaka sara.
E na qai vakuri tale yani ............ Fijituwaw.com Research Team
Posted by Fijituwawa News at 8:15 PM
No comments:
Subscribe to: Post Comments (Atom)


text:
Download presentation
Presentation is loading. Please wait.
Published byHugo Rafael Modified over 2 years ago
2
Dou mai tuva vakaivalu Ai valu i Jisu, Qai lako sara ga kiliu Na bogi sa qai tu, Kaukauwa sara ko ira, Era noda meca, Me da vorati ira ga, E na vakabauta.
3
Na vakabauta ga, na vakabauta ga, Sa rawai vuravura noda vakabauta.
4
Sa vakarurugi keda, Loloma i Jisu, Nona kuila na loloma, Sa sega ni mudu, Na Nona vosa talega Sa noda i seleiwau, Eda na lako tikoga, E na Nona marau.
5
Na vakabauta ga, na vakabauta ga, Sa rawai vuravura noda vakabauta.
6
Sa vauci na toloda ga E na lomadina, Eda sa qai kaukauwa tu, Ka bula ga kina, Sa liutaki keda tiko, Na Turaga, Jisu, Eda sa tadolova tu Na veika ga kiliu.
7
Na vakabauta ga, na vakabauta ga, Sa rawai vuravura noda vakabauta.
Similar presentations
© 2017 SlidePlayer.com Inc.
All rights reserved.


text:
Ni sa mai vakasinaiti na yaloqu ena yalo veivakauqeti totoka ni sere vata kei na idolamasu momona nei Elder Richard G. Hinckley, au gadreva kemuni na veitacini meu vosa vakadodonu sara ena bogi nikua, kau na vakayacora vakakina vei ira na cauravou lewe ni Matabete i Eroni.
Ni da veitalanoataka na cecere ni nona Matai ni Raivotu o Josefa Simici, ena so na gauna eda sega soti ni dau veitalanoataka vakalevu na veilecalecavi a yaco ni bera oya, na veilecalecavi oya a kena inaki me vakarusa na gonetagane oqo kevaka e rawa, ia me tarova sara ga na ivakatakila ena vakarau yaco mai. Eda sega ni dau veitalanoataka na meca, kau sega ni dau taleitaka meu veivosakitaki koya, ia na veika a sotava na cauravou o Josefa e talemuria vei keda na veika kece sara e dodonu me dau nanuma tiko na turaga yadudua, oka kina na gonetagane kece sara ena ivavakoso oqo.
Naba dua, ni tiko dina o Setani se o Lusefa se na tama ni lasu kecega—se cava ga na yaca—o na vakatoka vua, na ivatuka vakatamata ca. Na nona inaki e ca kecega, ka na sautaninini ni basika mai na rarama ni veivueti ena vakasama mada ga ni dina. Naba rua, ena dau vorata tu ga me tawamudu na loloma ni Kalou, na Veisorovaki i Jisu Karisito, kei na cakacaka ni sautu kei na veivakabulai. Ena valuta na veika oqo ena veigauna kecega kei na veivanua kecega, ena dau rawata me vakayacora vakakina. Sa kila tu o koya ni na vakadrukai ka na vakasavi tani ena ivakataotioti, ia sa nona inaki me na kauta sobu vata kei koya na kena levu tale ni tamata ka na rawata rawa.
Ia na cava eso na nona ivadi na tevoro ni veisisivitaki na bula tawamudu? Eke tale e vakavulici kina vei keda eso na kena lesoni na veika a sotavi ena Veikau Tabu. E vola kina o Josefa ni nona sasaga me vorata na veika kecega e vakarau tu mai liu, a biuta mai kina o Lusefa e dua na kaukauwa sa “curumi au sara ka vesuka na wa ni yamequ meu sega kina ni vosa rawa.”1
Me vaka a vakavulica o Peresitedi Boyd K. Packer ena mataka nikua, ni sega ni rawa vei Setani me vakamatea tu ga yani e dua na tamata. Oqori e dua vei ira na vuqa na ka e sega ni rawa ni cakava o koya. Ia e matata ni na mana sara na nona sasaga me tarova na cakacaka kevaka walega e rawa ni vesuka na wa ni yamedra na tamata yalodina. Kemuni na taciqu, ke vakakina, au vakasaqara ena bogi nikua na tagane gone kei na qase, ka ra kauwaitaka na ivalu oqo ni vinaka kei na ca, me ra tu mai ka vosa. Eda vala tiko, ena loma ni vica na miniti mai oqo, au vinakata meu siteseni duadua ga ni vakacuru tamata.
Meu vagigitaka beka e vica na qaqani “Meda Vala Tiko”? O ni kila na qaqana “iValu i Karisito ra sa bole tu?”2 Io, na ka e cecere kina na kaci ni bole ki na ivalu oqo ni da sa sega ni kerei ira mera bole mai me ra vanataka e dua na dakai se viritaka e dua na gasaukuro. E sega, eda vinakata na mataivalu ka ra taura me nodra iyaragi “na vosa kecega sa lako mai na gusu ni Kalou.”3 O koya au vaqarai ira tiko kina ena bogi nikua na daukaulotu sega ni o ira na sa daugalu voli ga ia, ena Yalo ni Turaga kei na kaukauwa ni nodra matabete, era na dolava na gusudra ka tukuna na cakacaka mana. Na vosa vakaoqori, era a kaya na turaga ena veigauna taumada, na sala “a dau, ka na dau vakayacori kina na cakacaka qaqa duadua ni vakabauta.”4
Au kerei ira vakabibi na cauravou ena Matabete i Eroni me ra dabe vakadodonu ka raica oqo. Me baleti kemuni, meu na wakia vata mada e dua na vakasama vakaqito. Ra cauravou eda veiqati tiko oqo ni bula kei na mate, au na tu voleka mada kina e matamuni, meda veiraici mata, kau na vosa vakadodonu sara vei kemuni me talave mada vakalailai na vacu ni matamuni—me vaka era dau cakava na dauveivakavulici ni sa veivolekati toka na kai ka vinakati ga me rawa na qaqa. Ia ni sa vakarau tu na qito, oqo na ka e tukuna tiko vei kemuni na dauveivakavulici sai koya, mo ni rawa ni vakaitavi ena qito sa dodonu vua eso vei kemuni, mo ni bula savasava vakalevu cake mai na gauna oqo. Ena ivalu oqo ni vinaka kei na ca, e sega ni rawa ni o qito ena vukuna na meca ena veigauna cava ga e yaco mai kina na veitemaki, oti o qai namaka mo vakaisulu ena vukuna na iVakabula ki valetabu kei na gauna ni kaulotu me vaka ga ni sega ni dua na ka e yaco. Oqori, kemuni na noqu itokani gone, mo ni kua ni cakava. Ena sega ni vakalialiai na Kalou.
Sa tu kina e matadaru, o iko kei au e dua na gauna dredre. Sai koya ni udolu na cauravou ka tu ena itabayabaki ni Matabete i Eroni sa volai tu ena ivolatukutuku ni Lotu oqo ka ra lewena na noda tobu ni vakavakarau ki na veiqaravi vakadaukulotu. Ia na bolebole sai koya me na veirauti tikoga na kilikili ni nodra bula na dikoni, ivakavuvuli, kei ira na bete oqo me rawa kina ni ra tabaki ki na italatala qase ka laki veiqaravi vakadaukalotu. O koya eda sa gadrevi ira kina na cauravou era sa tiko rawa ena timi me ra tiko ga kina ka kakua ni vakatosotoso tani tiko ki na yalava sega ni dodonu ena gauna keimami gadreva kina mo ni curu yani ka qito ena nomuni igu taucoko! Ena qito taucoko ni veisisivi au kila tu, sa dau tu na iyalayala ena vuloa se e rara ka dodonu me ra tiko kina na dauqito taucoko me rawa kina ni ra veisisivi. Ia, na Turaga talega sa droinitaka tu na laini ni bula kilikili me baleti ira era kacivi me ra cakacaka vata kei Koya ena cakacaka oqo. E sega ni rawa ni dua na daukaulotu e sega tu ni veivutunitaka na ivalavala ca ni veiyacovi se na vosa ca se na iyaloyalo vakasisila ka qai namaka me rawa ni bolei ira na tani me ra veivutunitaka na veika vata sara ga oqori! O na sega ni rawa ni cakava o ya. Ena sega ni tiko vata kei iko na Yalotabu ka na curuoso ena nomu itilotilo na nomu vosa ni o via tukuna na veika oqo. Ena sega ni rawa mo lakova sobu yani na sala e vakatoka o Liai me “sala tani”5 ka namaka mo ni dusimaki ira eso ki na “sala dodonu ka rabailailai”6 o ya—oqori mo kua ni cakava.
Ia sa koto na nomu isau ni taro ki na veibolebole oqo me vakataki koya ga na dauvakadikeva na Lotu o na lako vua. Se o cei ga o iko kei na veika o sa cakava, e rawa ni o vosoti. E rawa vei kemuni yadua na cauravou mo ni vakanadakuya na ivalavala ca kecega e dredre tiko vei kemuni. Sai koya na cakamana ni veivosoti; sai koya na cakamana ni Veisorovaki ni Turaga o Jisu Karisito. Ia e sega ni rawa ni o cakava kevaka o sega ni yalodina ki na kosipeli, o sega ni rawa ni cakava ke sega na veivutuni ena vanua e gadrevi kina. Au kerei kemuni tiko na cauravou mo ni dau qaqaco ena Lotu ka savasava. Kevaka e gadrevi, au sa kerei kemuni kina mo ni vaqaqacotaki kemuni ka mo ni vakasavasavataki kemuni.
Kemuni na taciqu, au vosa doudou vei kemuni baleta na veika e malumu sobu e vakavuqa ni sega ni dau yaga. Keimami vosa doudou tiko baleta ni o Setani e bula dina tiko ka nona inaki me vakarusai iko, ni ko na sotava na nona veivakayarayarataki ena yabaki ni bula vakagone ka gone sobu sara. O koya keimami na tauri kemuni kina ena nomuni domo ni sote ka kaila ena kena kaukauwa duadua e rawa:
Na domo ni valu sa vakuru ga mai;
Dou curu mai, dou curu mai!7
Kemuni na noqu itokani gone, e gadrevi e udolu vakatini tale na daukaulotu ena veivula kei na veiyabaki sa tu mai liu. E dodonu me ra basika mai na dua na ivakatautauvata levu cake ni Matabete i Eroni era na tabaki, qaqaco, savasava ka kilikili me ra veiqaravi.
Vei kemuni o ni sa veiqaravi oti kei kemuni na veiqaravi tiko oqo, keimami vakavinavinakataka na veika vinaka o ni sa vakayacora kei na bula o ni sa tara. Ni kalougata tiko! Eda kilai ira talega era a vakanuinui tu kina ena nodra bula taucoko me ra laki kaulotu ia, ena vuku ni tauvimate se na veika tale eso era sega ni lewa rawa, sa sega kina ni ra cakava rawa. Eda vakacaucautaki ira raraba oqo ena veidokai. Keimami kila na nomuni gagadre, ka vakacaucautaka na nomuni yalodina. Keimami sa lomani kemuni ka dokai kemuni. O ni sa “lewe ni timi” ka na dau tiko ga kina, dina mada ga ni ko ni sa vakasukai mai kina vakaturaga, vaka-daukaulotu tudei. Ia keimami gadrevi kemuni na kena vo!
Ia oqo, kemuni na veitacini ena Matabete i Melikiseteki, ni kakua ni matadredredre ka ravi ena nomuni idabedabe. Au se bera ni oti. Eda gadreva e udolu tale na veiwatini me ra veiqaravi ena tabana ni kaulotu ena Lotu. Era sa vakatakekere tiko na veiperesitedi kece ni kaulotu me baleti ira oqo. Ena veivanua kece era veiqaravi kina, era kauta mai o ira na noda veiwatini na matua ni cakacaka ka ra sega ni rawa ni solia rawa e dua na ilawalawa yabaki 19, se vakacava sara na vinaka era rawa ni solia.
Ena nodra vakauqeti e levu cake na veiwatini me ra veiqaravi, era sa cakava kina na Mataveiliutaki Taumada kei na Kuoramu ni iApositolo Le Tinikarua e dua vei ira na cakacaka doudou duadua ni lomasoli e qai bau laurai ena cakacaka ni kaulotu ena loma ni 50 na yabaki sa oti. Ena Me ni yabaki oqo era ciqoma kina na veiliutaki ni matabete era veiqaravi tu e dua na notisi me baleta na isau ni nodra vale na veiwatini (eda tukuna tiko ga oqo na isau ni vale) ena veivuke kina na ilavo ni kaulotu ena Lotu kevaka e sivia na levu ni ilavo sa lewai tu. Sa dua dina na veivakalougatataki oqo! Oqo na veivakalougatataki mai lomalagi ki na vakayagataki ilavo levu duadua era dau cakava na noda veiwatini ena nodra kaulotu. E ratou sa lewa talega na Veitacini iliuliu mera veiqaravi na veiwatini daukaulotu ena 6 se 12 na vula ka vakakina na kena ivakarau makawa ni 18 se 23. Ena dua tale na lomasoli vakasakiti, sa vakadonui vei ira na veiwatini, mera dau lesu mai ki vale ena veigauna bibi eso vakamatavuvale, ia mera sauma ga na nodra ilakolako. Ni kakua ni leqataka na laki tukituki ena veikatuba se na kena vakamuri na nodra ituvatuva na yabaki 19! E sega ni kerei vei kemuni mo ni vakayacora oqori ia e levu tale na ka o ni rawa ni cakava, ka soli tu na galala ena nomuni vakatulewataka na kena icakacaka.
Kemuni na veitacini, ena vuku ni veika eso me baleta na noda bula, na matavuvale, se veika vakailavo, keimami vakila ni so vei kemuni ena sega beka ni rawa ni lako ena gauna oqo se na sega sara ga ni rawa ni lako ena dua na gauna. Ia kevaka eda tuvatuvanaki eda na rawa ni lako e vuqa vei keda.
Kemuni na bisopi kei na peresitedi ni iteki, ni veitalanoataka na gagadre oqo ena nomuni veimatabose kei na koniferedi. Ni dabe mai cake ena nomuni veisoqoni ka vakararai vakamalua ena ivavakoso me baleta na veivakauqeti ena vukudra o ira me ra kacivi. Qai veitalanoa vata kei ira ka biuta e dua na tikinisiga ni laki veiqaravi. Kemuni na turaga, ni sa yaco oqori, tukuna vua na watimu ni kevaka sa rawa mo biuta tu mada ena vica na vula na nomu idabedabe dakoba kei na ivakasaribariba ni retioyaloyalo, e rawa talega ni ra biuti ira tu mada mai na makubumudrau. Ena sega ni dua na leqa vei ira na ka lalai talei oqori, au yalataka vei kemuni ni ko ni na rawa ni cakava vei ira ena nomuni veiqaravi vua na Turaga, me tawamudu, ka o ni na sega ni rawa ni cakava kevaka o ni tiko ga e vale ka vakatawai ira tiko. Na isolisoli cecere cava beka e rawa ni ra solia vei ira na nodra kawa na tubunigone mai na nodra tukuna vei ira ena nodra sa cakava, ka vakakina ena nodra vosa, “E datou dau kaulotu na matavuvale oqo!”
Na kaulotu e sega ni cakacaka duadua ga eda dau cakava ena Lotu vakasakiti rabailevu oqo. Ia e voleka ni veika kece tale eda na qai cakava tiko ena vakatau ena nodra rogoca taumada na kosipeli i Jisu Karisito na tamata ka curu mai ki na vakabauta. Oqori dina na vuna a cavuta kina me iotioti ka kena yavu, ni Nona ivakaro vei ira na Le Tinikarua o Jisu “mo dou qai lako ka vakalotutaki ira na lewe ni veivanua kecega, ka papitaisotaki ira ena yaca ni Tamamudou, kei na Luvena, kei na Yalo Tabu.”8 Ena gauna oqori, vakatalega kina ni gauna duadua ga oqori, ena qai yaco mai kina na vo ni veivakalougatataki ni kosipeli—na tudei ni matavuvale, na parokaramu ni itabagone, na yalayala ni matabete, kei na veicakacaka vakalotu ka drodro yani vaka ki na valetabu. Ia me vaka e vakadinadinataka ko Nifai, e sega ni dua vei ira oqori e rawa ni yaco mai me yacova ni dua e sa “curu [yani] ena matamata.”9 Mai na veika kece me caka ena ilakolako ki na bula tawamudu, eda gadreva e levu cake na daukaulotu me ra dolava na matamata ka vukei ira eso tale me ra curuma yani.
Vei kemuni kece na tagane, cauravou kei na turaga, o ni taura tu na matabete, au kerea e dua na domo qaqa ka yalodina cake, na domo e sega walega ni valuta na ca kei koya na waqawaqa vakatamata ca, ia me domo ni caka vinaka, na domo ni kosipeli, me domo ni Kalou. Kemuni na taciqu ena veitabayabaki kecega, ni sereka na wa ni yamemuni ka raica na veivakurabuitaki ni nomuni vosa ena nodra bula o ira “era sa sega ga ni kila rawa na dina, ni ra sa sega ni kila na vanua me ra vakasaqara kina.”10
Tou kusa rawa, buca ko ya;
Yaragi dina, me isasabai.
Nomu drotini, cecebuya!
Tou reki ga, lesu ki noda koro vou.11
Ena yaca i Jisu Karisito, na noda iVakavuvuli, emeni.


text:
Ni sa yaco mai na Lotu, sa mudu vakadua kina na kena rogoci e so na i qiriqiri ni lali. E na gauna makawa, e kilai vakavinaka sara tu ga vei ira na lewe ni vanua na ka e vakaibalebaletaki kina ni ra rogoca na veimataqali qiriqiri ni lali.
Vakotokoto
Na lali oqo e vakaraitaka na vakusakusa se soqoni vata yani kina dua na vanua sa macala oti tu. Ni dau qiri na lali oqo, e ra sa maqusa sara na lewe ni vanua ka ra vakusakusa se vakatotolo yani.
Lali ni Tabua
Oqo na lali e vakaraitaka ni sa ciqomi na tabua se kamunaga ena gauna ni tiko leqaleqa se gauna ni valu. O koya e qiri taumada e vakatokai me “kaba bu”
Lali ni Kaba Koro
Ni sa rogo na lali oqo, sa kilai sara ni sa yaco na leqa, sa kabai na koro. E ra sa sega tale ni wawa na lewe ni koro e na nodra sa kau yani na katikati kina koro ni valu me ra laki taqomaki kina.
Lali ni Bokola
E vakatukituki na lali oqo me vakaraitaka ni sa vakarau biu kina lovo e dua na bokola me vavi. Ia, na derua ni lali e qiri me kilai kina ni sa kau e dua na bokola ki na koro me laki laukana. E tau ya lima na kena veiyawaki, oti e qai tau tale vakarua ka vakaleleka ga.
Lali ni Burekalou
Oqo na lali ni veikacivi kina burekalou, me laki caka kina na sokalou, ni sa oti mai na i valu ka sa nodra mai na qaqa.
Lali ni Sautu
Oqo na lali ni vakacegu, me vakacegu na yalo kei na yago. Sa mudu na i valu, E rau sa veisaututaki ka veiyaloni na i to ruarua.
Lali ni Waqa
Oqo na lali ni sa vakarau udu mai e dua na waqa vakaturaga. E dau qiri na lali me ra vakarau na lewenivanua.
Lali ni Vakataratara
E qiri ni sa oti na vakabogi va ni sa bulu oti e dua na Turaga. Oqo me kilai kina ni sa oti na vakatatabu.
Lali ni Mate
Oqo na lali ka vakaciriloloma na kena i rogorogo. E dau tuki sara vakamalua me vakaraitaka na vakaloloku ka qiri ni sa vakarau maroroi e dua na yago ni mate. E dau duidui talega na i qiriqiri ni lali ni mate dua na Turaga Bale me dua na Turaga Lalai ga.
Lali Vutu
E marautaki ni rogoci na lali oqo ka i vakaraitaki ni sa mamada na marama mai Vale Levu ka turaga na vulagi. Sa tawa take na vanua.


text:
I YAU BULA
WAI NI MATA ENA QUSI RAWA BEKA LI VAKACAVA
KEI NA TAGI E NA QAI OTI BEKA NI NAICA
ROGOCA NA DOMODRA NA VEIKA BULA RA TUKUNA TU
GADREVI NA GALALA ME RA BAU TAUKENA TALE GA
NA VEIKA BULA SA VAKARUSAI MAI ENA NODA YALOWAI
MANUMANU VUKA E RA CUMU WAQARA ME RA CEGU E VEI
NA QELE SA SISI VEISAUTAKA NA I RAIRAI NI VANUA
RA MAI VAKALEQAI NA SASALU MAI NA VEIUCIWAI
NODA I QOLIQOLI KEI NA KENA VEICAKAU E RA SA DRAVA MAI
OCA MATE VOLI NA QOLI NA TINADA LESU ENA LIGA LALA
VEISAU NI DRAKI EDA SA MAI VAKILA NODA MAI VAKACALA
SOBO NA WEKAQU SA BALETI KEDARU BEKA GA
MO BAU KAUWAI MAI NA WEKAQU ENA LEQA OQO
NI SA NODARU I TAVI, NA NODRA DAU MAROROI
(NANUMA NA TA) TAGI NA I YAU BULA
SAUTU NA NODA VANUA
LESU NA MARAU NA GALALA KI NA VEIKA BULA
NOQU I VAKASALA MO ROGI AU DARU VEITAURI LIGA TAKA LEWA MATAU NOMU VAKAYAGATAKA BULA KINA NODA KAWA
I VOLA SA TUKUNA MO MAI VAKATAWA SAMAKA TALE GA
KO NA TAROGI KINA MAI MURI KE KO SA VAKACALA
MO BAU KAUWAI MAI NA WEKAQU ENA LEQA OQO
NI SA NODARU I TAVI, NA NODRA DAU MAROROI
(NANUMA NA TA) TAGI NA I YAU BULA
SAUTU NA NODA VANUA
LESU NA MARAU NA GALALA KI NA VEIKA BULA


text:
Vakaraubuka au biuti Suva
Vakaraubuka au biuti Suva
E luluvu na lomaqu au via butuka
Isa na bula ko cei me tukuna
Ni sa i Nukulau na koro ni kukuna
Isa au tagi ka’u vakananuma
E na noqu tu yawa ka via butuka.
Isa au tagi e na noqu nanumi Suva
Ni’u sa tu yawa au via butuka
Isa Kabani na matamu au nanuma
Nuitaka na noqu bula mo ni taura.
Turaki, Naiqaqi era dautukuna
De mani rawa beka na qalo yani ki Suva
Kua ni guileca ‘o na i ka dua
E na tegu domoni e daulutuka
Hili kei Draiba au qai daudiva
E na suka ni lotu me’u gole yani kina.
Isa na gauna au daunanuma
Mai Nukulau na nuku vulavula
Liwa ni cagi na tau ni uca
E vulici na i valu e na veiveigauna
Na yaci i Viti kemami nanuma
Ko ni wele voli na wekada mai Suva.


text:
E vica na yaca e kilai kina na Turaga o Jisu Karisito. Na veiyaca oqo era vakaraitaka na veika duidui titobu me baleta na ilesilesi ni veisorovaki ni Turaga. Taura, me kena ivakaraitaki, na iulutaga “iVakabula.” E tu kece vei keda na vakasama ni ibalebale ni vakabulai baleta ni o ikeda vakayadua eda a vakabulai ena dua na gauna mai na so na ka. Ni keirau a se gone, o au vata kei ganequ keirau a qito tiko ena dua na waqa lailai ena dua na uciwai ena gauna keirau a biuta kina vakayalowai na vanua taqomaki ni qito ka keirau sa kuitaki sobu ena uciwai ka tawa kilai na kena rawa ni veivakaleqai. Ena kena saumi mai na neirau tagi, a cici mai o tamai keirau me veivueti, ka taqomaki keirau mai na rerevaki ni uciwai. Niu vakasamataka na vakabulai, au vakasamataka sara na ka au sotava o ya.
Na iulutaga “Dauveivueti” e vakaraitaka na vakasama vata. “Mo veivueti” sa ikoya mo volia se mo volia lesu mai. Me vaka na kena vakalawa, e sa vueti mai na iyauqaqa ena kena saumi taucoko tale na mokiti se so tale na dinau e oka kina. Ena gauna ni Veiyalayalati Makawa, na lawa i Mosese e vakarautaka na duidui ni sala e rawa me vagalalataki kina na dauveiqaravi kei na iyauqaqa, se me vueti, mai na saumi ni ilavo (raica na Na Vunau ni Soro 25:29–32, 48–55).
E dua na vosa bibi ena ivolanikalou e vakayagataki kina na veivueti me baleta na nodra vueti na luvei Isireli mai na nodra vesuki tu e Ijipita. Ni oti na veivueti o ya, a kaya vei ira o Mosese: “Sa ka ga ni sa lomani kemuni tiko o Jiova, … sa kauti kemuni tani kina o [Koya] ena liga kaukauwa, ka sa vakabulai kemuni mai na vale ni veivakabobulataki, mai na liga i Fero na tui Ijipita” (Nai Vakarua 7:8).
Na iulutaga ni nona vakabulai ira mai na tiko vakavesu na kai Isireli o Jiova e talevi lesu vakavuqa ena ivolanikalou.Vakawasoma na kena caka oqo me ra nanuma lesu kina na tamata na caka vinaka ni Turaga ena nona vueti ira na luvei Isireli mai vei ira na kai Ijipita. Ia sa vakayacori tale ga me vakavulici ira ni na dua tale, e bibi cake sara, ena nodra vakabulai na Isireli. A vakatavulica o Liai, “Ia ena yaco vakaidina na gauna ena lako mai kina na Mesaia me vakabulai ira na luve ni tamata mai na nodra lutu tani” (2 Nifai 2:26).
A vola na Daunisame: “Ia na Kalou ena vakabula na yaloqu mai na kaukauwa ni bulubulu” (Same 49:15).
Na Turaga a vakaraitaka vei Aisea, “Au sa vakaseavutaka na nomu talaidredre me vaka na o loaloa, kei na nomui valavala ca me vaka na o; mo lesu mai vei au, niu a voli iko” (Aisea 44:22).
Na vakabulai e tukuni tiko ena tolu na ivolanikalou oqo, e ka dina, ni o ya na Veisorovaki i Jisu Karisito. Sa ikoya oqo na “bula levu” a vakarautaka na noda Kalou lomani (Same 130:7). E sega ni vaka na veivueti ena ruku ni lawa nei Mosese se ena i vakarau vakalawa ena gauna oqo, na veivueti oqo e sega ni lako mai ena “veika e caca wale, ena siliva kei na koula” (1 Pita 1:18). “O koya [na Karisito] eda sa rawata kina na bula sa voli ena nona dra, io, na vakabokoci ni ivalavala ca, me vaka na nona loloma levu” (Efeso 1:7). A vakatavulica o Peresitedi John Taylor ni baleta na solibula ni Dauveivueti, “e a saumi na dinau, a yaco na veisereki, a vakataucokotaki na veiyalayalati, a vakayacori na lewa dodonu, a yaco na loma ni Kalou, ka soli ena gauna oqo na kaukauwa kece … ki na liga ni Luve ni Kalou” (Nodra iVakavuvuli na Peresitedi Ni Lotu: John Taylor [2001], 45).
Na veika e tara na veivueti oqo e oka kina na kena vorati na mate vakayago me baleti ira kece na luve ni Kalou. Sa ikoya o ya, na mate vakayago e sa vorati ka da na tucake kece tale mai na mate. E dua tale na irairai ni veivueti oqo mai vei Karisito sa ikoya na qaqa ena mate vakayalo. Mai na Nona vakararawataki ka mate, a sauma o Karisito na ivalavala ca ni tamata kece ga ka na vakatau mai na veivutuni ni tamata yadua.
O koya gona, kevaka eda veivutuni, e rawa me vosoti na noda ivalavala ca, na kena isau sa sauma oti na noda Dauveivueti. Oqo e dua na itukutuku vinaka kivei keda kece sara, “ni sa ivalavala ca ko ira kece ga na tamata, ka ra sega ni yacova na ka e vakarokorokotaki kina na Kalou” (Roma 3:23). O ira era sa lako sese vakavuqa mai na gaunisala ni bula savasava era gadreva vakalevu sara na veivakabulai oqo, ia kevaka e sa taucoko nodra veivutuni, sa dodonu mera qāqā. Ia o ira era sa cakacaka vakaukauwa me ra bulataka na bula vinaka era gadreva vakabibi talega na veivakabulai oqo, baleta ni sa sega ni rawa vua e dua me tu ena iserau nei Tamada ni sega na veivuke nei Karisito. O koya gona, na loloma ni veivakabulai oqo e vakatara na lawa ni dodonu kei na loloma veivueti me vakadonui ena nodra bula kece sara o ira era sa veivutuni ka muri Karisito.
Dokai, ka rogo, ka tudei,
Tuvatuva talei,
Lewa, dodonu, loloma
Na bula vakalou!
(“Dokai na Vuku kei na Loloma,” Serenilotu, naba 101)
A vakatavulica o Peresitedi Boyd K. Packer: “E dua tiko na Dauveivueti, na Dauveisorovaki, ka tuvakarau ni sa rawa vua me vakameautaka na qāqā ni lewadodonu ka solia na loloma veivueti kivei ira era sa vakararawataki” (“The Mediator,” Ensign, May 1977, 56).
Na ivolanikalou, ivola volai, kei na veika e sotavi ena bula era vakasinaiti ena italanoa ni veivueti. Mai vei Karisito, na tamata sa rawa ni veisautaka na nodra bula me ra rawata kina na veivueti. Au taleitaki ira na italanoa ni veivueti oqo.
E dua tiko na noqu itokani ka a sega tu ni muria na ivakavuvuli ni Lotu ni se cauravou lailai. Ena nona sa isausau vou mai kina, sa qai kidava na ka e yali vua baleta nona sa sega ni bulataka na kosipeli. A veivutuni, veisautaka na nona bula, ka yalodina ena nona bulataka na bula dodonu. Ena dua na siga, ni oti e vica na yabaki neirau veikilai vakaitabagone, au sotavi koya ena valetabu. A cila mai matana na rarama ni kosipeli, kau vakila ni sa dua na lewe ni Lotu yalodina ka tovolea tiko me taucoko nona bulataka na kosipeli. Sa italanoa ni veivueti na kena italanoa.
Ena dua na gauna au a vakataroga e dua na marama ka cala ena dua na ivalavala ca rarawataki vakalevu me baleta na papitaiso. Ena gauna ni veivakatarogi au taroga kevaka e kila ni sa na sega ni dodonu me vakaruataka tale na ivalavala ca o ya. Ena luvuci titobu ni lomana ka laurai e matana kei na nona ivosavosa, a kaya, “Io peresitedi, au na sega vakadua tale ni cakava na ivalavala ca o ya. Sa ikoya oqori na vuna au via papitaiso kina—me vakasavasavataki au mai na ka e kauta mai na ivalavala ca vakasisila o ya.” Sa italanoa ni veivueti na kena italanoa.
Ena noqu veisiko ena vica na yabaki oqo ena veikoniferedi kei na veisoqoni tale eso ni iteki, au nanuma na bolebole nei Peresitedi Thomas S. Monson ena nodra vueti o ira na lewe ni Lotu era sa luluqa tu. Ena dua na koniferedi ni iteki au a talanoataka kina e dua na italanoa me baleta e dua na lewenilotu ka sa luluqa tu ka sa qai lesu tale mai ena taucoko ni nona itaviqaravi ni oti na nona a laki sikovi koya ena nona vale na nona bisopi kei ira tale eso na iliuliu, tukuni vua ni sa gadrevi o koya, ka kacivi koya me veiqaravi ena tabanalevu. Na turaga e talanoataki tiko oqo e sega wale ga ni ciqoma na veikacivi ia a veisautaka na nona bula kei na nona ivakarau ka yaco me taucoko sara nona lesu mai ki na Lotu. A sega walega ni ciqoma na tagane ena italanoa oqo na kaci ia a veisautaka talega na nona bula kei na nona itovo ka yaco me gugumatua sara ena Lotu.
E dua na noqu itokani a tiko ena ivavakoso au a talanoataka tiko o ya. E laurai ni veisau na kena irairai ena kena talanoataki tiko na italanoa. Ena siga ka tarava a vakauta mai vei au e dua na imeli ka tukuna tiko mai kina na yavala ni lomana me baleta na italanoa kei tamai watina ena nona a lesu tale ki Lotu ka ni tautauvata sara ga kei na kena au a talanoataka tiko. A tukuna vei au ni kena yaco na veisiko vata ga mai vua e dua na bisopi kei na veisureti me veiqaravi ena Lotu, a dikeva tale kina o tamai watina na nona bula kei na nona ivakadinadina, yaco na veisau levu ena nona bula, ka ciqoma na veikacivi. Na tamata ka vakaqaqacotaki tale mai o ya e sa 88 na nona kawa tamata era sa lewe ni Lotu bulabula sara.
Ena dua na soqoni ni oti e vica na siga e muri, au a talanoataka kina na italanoa ruarua oqori. Ena siga ka tarava au ciqoma tale kina e dua na imeli ka tekivu toka vakaoqo, “Oqori tale ga na italanoa nei tamaqu.” Na imeli oqori, mai vua e dua na peresitedi ni iteki, ka tukuna kina na sureti nei tamana me veiqaravi ena Lotu, e dina ga ni sa luluqa tu ena so na ivakarau ka gadrevi me veisautaki. A ciqoma na veisureti, kei na kena icakacaka, veivutuni, a qai yaco me veiqaravi me dua na peresitedi ni iteki ka qai peresitedi ni tabana ni kaulotu, ka tuva na yavudei me baleta na nona kawa era muri mai me ra lewe ni Lotu yalodina.
Ni oti e vica na macawa au talanoataka kece na tolu na italanoa ena dua tale na koniferedi ni iteki. Ni oti na soqoni, a lako mai vei au e dua ka tukuna vei au ni o ya e sega ni italanoa kei tamana. O ya na kena italanoa. A tukuna vei au na veika a yaco ka vakavuna na nona veivutuni ka lesu tale mai me vakataucokotaka na nona vakaitavi ena Lotu. Sa toso sara. Niu sa mai colata na veikacivi ni nodra laki vueti mai na luluqa vakalotu, au raica ka rogoca na kedra italanoa vakavuqa eso era sa ciqoma na veisureti mera lesu mai ka veisautaka na nodra bula. Au a rogoca na veimataqali italanoa ni veivueti.
E dina ga ni sega ni rawa me da sauma lesu na Dauveivueti ena veika a sotava me baleti keda, na ituvatuva ni veivueti e gadreva na uasivi ni noda sasaga me taucoko na noda veivutuni ka vakayacora na lewa ni Kalou. A vola na i Apositolo o Orson F. Whitney:
iVakabula, Dauveivueti ni yaloqu,
Na ligana cecere sa vakataucokotaki au,
Na nona kaukauwa lagilagi sa tuberi au cake
Sa kamica kina na mequ bilo ni rarawa!
Na vosa vinaka cava meu na cavuta,
Oi kemuni na Kalou ni Isireli dauloloma.
Sa sega ni rawa meu sauma lesu yani, Turaga,
Ia sa rawa meu lomani kemuni. Nomuni vosa savasava,
Sa noqu marau dina sara oqo,
E noqu reki ena siga, ka noqu tadra ena bogi?
Sa yavala na tebenigusuqu me kaburaka yani,
Mana na nomuni lewa ki na noqu bula taucoko.
(“Savior, Redeemer of My Soul,” Hymns, no. 112)
Au vakadinadinataka na kaukauwa ni Veisorovaki nei Karisito. E rawa me da ciqoma na veivakalougatataki kece ni bula tawamudu, ena noda veivutuni ka lesu mai Vua. Meda vakayacora vakakina, ka ciqoma na noda italanoa ni veivueti vakai keda, sa noqu masu ena yaca i Jisu Karisito, emeni.


text:
Yavusa - Na vanua ka ra vakoro vata kina na veiwase tamata se uma tamata ka ra sa mai cokovata oqo me ra lewe ni dua na yavusa. E ra dau dui lakolako mai me baleta na nodra gadreva na veitaqomaki e na gauna dredre ni veivaluvaluti. Na nodra turaga e vaka me nodra Kalou ka ra vakaliuca ka vakacerecereya ka kauta mai na duavata, yalovata ena kedra maliwa na yavusa.
Mataqali – Oqo e dua na uma tamata ka ra dua tani mai vei ira na kena vo ena loma ni yavusa. E ra rawa ni dua tani tale na yavusa ka ra se mai se mai vakaruru ena gauna ni valu se ra lako tu ga mai vakamata veitacini ka mai dua toka na nodra mataqali. E ra mai vakaduavatataki ena vuku ni vakawati veicurumaki kei na vakayagataki qele. O ira nai liuliu ni veimataqali era dau vakasala vua na liuliu ni veiyavusa. Oqo nai tekitekivu ni kena wasei ni tavi se tutu vakavanua ena vei tikotiko, koro kei na yavusa.
Tokatoka
Oqo e dua na mataveitacini e ratou toka vata ga ena dua na tiki ni qele. E rawa ni dau yacova yani na rua se ono nai tokatoka ena dua na mataqali. E gadrevi me kilai e rua na ka bibi me baleta na i tokatoka:
a) O koya e qase duadua ena i tokatoka e nodratou i liuliu. O koya e qase duadua enai tokatoka kece, e dau i liuliu ni Mataqali.
b) E rau taukei ni qele o rau na rua oqo: tokatoka kei na mataqali, ka rawa ni taukei na qele vaka vakamataqali se vaka i tokatoka.
Vanua
E ra na cokovata e vica na Yavusa e sa na qai dua na Vanua ka vica vata na vanua me dua na Matanitu.
Turaga – Oqo na mataqali ka digitaki mai kina na turaga ni yavusa. Ni sa bale o Turaga ni yavusa, ena taura na nonai tutu o koya e taravi koya ka ratou qai veitarataravi sobu mai me yacovi koya e gone duadua. Ni ratou sa yali yani, sa qai dewa veiratou na luvedratou. Ena gauna oqo e sa vaka me sa veisau ka dau tauri nai tutu vakaulumatua ka dau levu na veisaqasaqa e yaco ena loma ni mataqali se yavusa. Ena so tale na vanua e ra dau buli na marama ia e sega ni dau kaukauwa na nodra rokovi kei na nodra sau me vaka na turaga.
Sauturaga
Sa i ratou oqo na i ka rua ni turaga ni Yavusa, ka ratou cola na Sau vua na Turaga. E nodratou i tavi me ratou raica me yaco na veika e lewa na Turaga. E ratou dau bulia na turaga ka digitaki koya me buli me turaga ni Yavusa.
Matanivanua
Oqo na mataqali ka gusu ni Turaga kina vanua ka gusu tale ga ni vanua ki vua na Turaga. E dau kila vinaka o koya na kedrai cavuti na veimataqali ena loma ni Yavusa ka dau kauta nai tukutuku vakavanua vei ira na Turaga ni Yavusa. Oqo e vica na nonai tavi bibi:
a) vakatadu i tukutuku se mata kina vanua
b) liutaka na cakacaka vakavanua ena loma ni Yavusa
c) tiko volekata na Turaga ena veisoqo kece vakavanua
d) rabeta na mena yaqona na turaga, votonaka se vakacabora na i yau, yaqona, magiti, ulia se vakabalea nai tukutuku vakaturaga.
e) me dau raica me vakabibitaki nai tovo dina vakavanua kei na maroroi ni valavala ena loma ni tikotiko
Bati
Turaga ni valu ka liga ni wau. O ira oqo era dau vala ena gauna ni valu ni butobuto ka laurai tu ga ena nodrai vukivuki kei na nodrai tovo. E dau caka na kedra magiti ni oti nai valu ka yacana na DINU ni valu.
Mataisau
Sa i ira oqo e ra dau liutaka na cakacaka me vaka na tara vale, ta waqa, cakacaka ni liga me vaka na takona, tanoa kei na veika tale eso.
Gonedau
Oqo o ira na kai wai ka ra kena dau na soko kei na qoli. E na so na vanua e dau ya rua na kena mataqali: gonedau e vanua kei na gonedau e wai.
Bete
E ra dau tu ga ena Burekalou o ira na bete ka nodra i tavi ka qaravi kalou la ra dau vakacabora nai soro se i madrali vei ira na veikalou ni Yavusa. E ra tu na bete lalai ka ra qarava na Kalou ni teitei, qoli, draki, i valu kei na vuqa tale. E nodra i tavi me ra vakasalataki ira na lewe ni yavusa ena i vakarau se lawa ni bula, teitei, qoli kei na veika tale e so. E so na lawa era dau vakasalataki kina na lewe ni yavusa e vaka toka oqo:
- maroroi se ubi vinaka nai tautau ni kakana ena i teitei
- sega ni butu se bulu nai cavucavu ni dalo
- bui vakaca na i civicivi ni kakana
- vakasabusabutaki ka vakacacani ni kau vuata
- vakaweleweletaki ni sevu se drawe
Ena qai vakuri tale yani....Fijituwawa Research Team


text:
Wednesday, December 5, 2007
KOKA
Kena i Vakamacala - Oqo e dua na vunikau levu ka kaukauwa tale ga. E kau varovaroa ka vavaku na kulina. E damudamu na kena dra ka vakayagataki me ra dau ukutaki ira kina na i qase ena gauna makawa. Kevaka e kabita na kena dra nai sulu, e dau dredre ni taqusi. Ni kari laivi na kulina, e tiko e loma na utona dravidravia ka dau vakayagataki me wainimate.
Kena Yaga - E dau vakayagataki na kena wai vei ira e tauvi ira na mate ni gacagaca, se bubuta na lomadra se sau (bo) na yavadra. E dau kari na kulina, ka uli vata kei na waidroka me yacova na kena sosoko e vinakati. Ni gunuvi oti e dau vakavuna na lomaloma ca ka so era dau luwa. Kevaka e vinakati me laurai na kena mana na wai oqo, e dodonu me gunuvi tiko vakaveitarataravi me 4 se 5 na siga.
E na qai vakuri tale yani .......................... Fijituwawa.com Research Team
Posted by Fijituwawa News at 3:45 PM
No comments:
Subscribe to: Post Comments (Atom)


text:
1Ia ni sa tinia ko Jisu na nona vosa vei ira na lewe vuqa, sa qai curu ki Kapenaumi. 2E tiko kina e dua na turaganivalu ka tauvimate tu e dua na nona bobula, ka dau lomana vakalevu, ka sa voleka koto ni ciba. 3Ni sa rogoca na i tukutuku kei Jisu, sa qai tala vua e so na nodra qase na Jiu me ra kerei koya me lako mai ka vakabula na nona tamata. 4Ia ni ra sa yaco vei Jisu era sa vakamasuti koya vagumatua, ka kaya, “Na tamata oqo e ganiti koya kina sara ga na nomuni veivuke, 5ni sa dau lomana na noda mata tamata, ka sa tara oti tale ga e dua na neimami valenilotu” 6Sa qai lako vata kei ira ko Jisu. Ia ni sa voleka ni yaco ki na vale koya, ko koya, sa tala e so na nona i tokani na turaganivalu koya me ra kaya vua, “Turaga, ni kakua ni vakaocai kemuni, ni sa sega ni rauta mo ni curu ki na noqu vale. 7Sa i koya oqo au sega ni doudou kina me'u lako yani vei kemuni. Ia ni cavuta ga na vosa, e na vakabulai kina na noqu tamata. 8Ka ni ko i au tale ga au tu e na ruku ni nodra lewa era liu, ka ra vakarorogo tu vei au na sotia e so. Au kaya vua e dua, ʻLako!' ka sa lako sara; ki vua tale e dua, ʻLako mai!' ka sa lako mai; ki vua na noqu bobula, ʻKitaka oqo!' ka sa kitaka” 9Ni sa rogoca na veika oqo ko Jisu sa kurabuitaki koya, ka sa qai vuki vei ira na lewe vuqa era muri koya tiko, ka kaya, “Au tukuna vei kemuni, au sa sega mada ni bau raica e dua na vakabauta levu vaka oqo, e sega sara tale mada ga e Isireli!” 10Ia ni ra sa lesu tale ki vale ko ira era a talai, era sa kunea ni sa bula vinaka tale na bobula koya. 11Ni oti koya sa lako ko Jisu ki na dua na koro ka yacana ko Neini. Era a salavata kei koya ko iratou na nona tisaipeli kei ira e lewe vuqa sara. 12Ni sa voleka yani ko Jisu ki na matamata ni koro e a sota sara kei na dua na mate ni sa colati tiko ki na i bili ni koro. Na tamata mate koya e sega ni dua na tuakana se tacina, ka sa yada tu e na gauna koya ko tinana. Era lewe vuqa na lewe ni koro era lako vata kaya tiko. 13Ia ni sa raici koya na Turaga, sa lomana ka kaya vua, “Kakua ni tagi” 14Sa qai lako ko koya ka tara na tavata, ka ratou mani tu vakadua ko iratou ka colata tiko. Sa qai kaya ko koya, “I cauravou, au sa kaya vei iko, duri mai!” 15Sa qai duri cake na tamata ka a mate, ka tekivu vosa sara, ka sa soli koya vei tinana ko Jisu. 16A sa tuburi ira kece ga na rere ka ra vakalagilagia na Kalou ka kaya, “Sa tubu cake oqo e na keda maliwa e dua na parofita levu, ka sa mai sikovi ira na nona tamata na Kalou!” 17A sa kuruseta na vanua taucoko ko Jutia kei na veiyasana kece ga e vakavolivolita na kena i rogorogo. 18Era sa qai vakatakila vei Joni na ka kece ga oqo ko ira na nona tisaipeli. 19Sa qai kacivi rau e lewe rua na nona tisaipeli ko Joni ka talai rau vei Jisu me rau la'ki kaya, “Sa i kemuni beka ko koya me lako mai, se me keitou waraka e dua tale?” 20Ni rau sa yaco vua, e rau sa kaya, “E talai keirau mai ko Joni na Dauveipapitaisotaki, ka kaya, ʻSa i kemuni beka ko koya me na lako mai, se me keitou waraka e dua tani tale?ʼ” 21E na gauna koya, e a vakabulai ira kina ko koya e lewe vuqa mai na kedra mate e so, kei na rarawa, kei na yalo velavela e so, ka dolava na matadra e lewe vuqa na mataboko me ra rai rawa kina. 22Sa qai sauma ko Jisu ka kaya vei rau, “Drau lako ka tukuna vei Joni na ka drau sa raica ka rogoca: era sa rai na mataboko, era sa lako na lokiloki, era sa vakabulai na vukavuka, ka ra sa rogo na didivara; era sa vakaturi cake tale na mate, ka sa vunautaki na i Tukutuku Vinaka vei ira na dravudravua. 23Era sa kalougata ko ira sa dei tu ga na nodra vakabauta!” 24Ni rau sa lako tale ko i rau ka a tala mai ko Joni, sa qai tekivu vosa vei ira na lewe vuqa ko Jisu me baleti Joni, ka kaya, “Na cava beka ko ni a lakova ki na loma ni vanua lala mo ni raica? Na gasau sa yavalati e na cagi? 25Ia na cava beka ga ko ni a la'ki raica? Na tamata vakaisulu e na i sulu malumu? Raica, ko ira era dau vakaisulu e na i sulu sau levu ka ra tiko vinaka e na veika ni bula oqo era dau tiko ga e na veivale vakatui. 26Ia na cava beka ga ko ni a la'ki raica? E dua li na parofita? Io, au sa kaya vei kemudou, e dua ka sa levu cake mai na parofita. 27Sa i koya ga sa volai tu vaka oqo e na vukuna: ʻRaica, au sa tala na noqu dautukutuku me liu vei iko, e na caramaka ko koya na nomu sala e matamu.ʼ 28Au sa kaya vei kemuni, vei Ira kece era a sucu mai na yalewa e sega ni dua me uasivi cake mai vei Joni; ia ko koya e lailai duadua e na matanitu ni Kalou e uasivi cake vua.” 29Ni ra sa rogoca oqo ko Ira na tamata kece kei Ira na daukumuni i vakacavacava, era sa qai kaya ni sa dodonu ga na Kalou, ni sa papitaisotaki Ira oti krna ko Joni. 30Ia ko Ira na Farisi kei Ira tale ga na daunilawa era cata na i naki ni Kalou me baleti Ira, ka ra mani sega ni papitaisotaki kina mai vua. 31Sa qai kaya ko Jisu, “Na cava beka me'u vakatautauvatataki Ira kina na tamata e na i tabatamata oqo; era tautauvata beka kei na cava? 32Era sa vakataki Ira na gone era fiko voli e na makete ka ra veikaciyaki ka kaya, ʻKeitou a uvu i vakatagi vei kemudou, ia dou a sega ni meke. Keitou a vutugu, ia dou a sega ni tagi.ʼ 33Ni sa lako oti mai ko Joni na Dauveipapitaisotaki ka sega ni kana madrai se gunu waini, ko ni qai kaya, ʻE tiko vua e dua na tevoro.ʼ 34Sa lako oti mai na Luve ni Tamata ka dau kana ka gunu, ia ko ni a kaya, ʻRaica na tamata dau kana ka dau gunu waini ka nodra i tokani na dau kumuni i vakacavacava kei ira na tamata i valavala ca!' 35Ia na vuku ni Kalou sa laurai na kena dina vei ira kece era ciqoma” 36Sa qai sureti Jisu e dua vei ira na Farisi me rau la'ki kana vata. Sa mani lako ki na vale ni Farisi koya, ka tiko sobu me kana. 37Ia e tiko e na koro koya e dua na yalewa ca; ni sa kila ko koya ni sa kana tiko ko Jisu e na vale ni Farisi, sa qai kauta kina e dua na tavaya waiwai, 38ka la'ki tucake tu e dakuna vaka ki yavana, ka sa tagi tiko. Sa qai tekivu me vakasuasuataka na yava i Jisu e na wai ni matana, ka quwa e na drau ni uluna; sa qai reguregulaka na yavana, ka lumuta e na waiwai. 39Ia ni sa raica na Farisi ka a sureti Jisu sa kaya e lomana, “Ke parofita na tamata oqo, ke kila se ko cei, ka yalewa vakacava tale ga ko koya ka tarai koya tiko oqo; ni sa yalewa i valavala ca ko koya” 40Sa qai vosa ko Jisu, ka kaya vua, “Saimoni, e dua na ka au via kaya vei iko” Sa qai kaya ko koya, “Na i Vakavuvuli, kaya ga mai” 41“E dua na tamata e rau dinau tu vua e lewe rua; e dua e dinautaka tu e lima na drau na tiki ni siliva, ka dua vei rau e limasagavulu. 42Ni rau sa sega ni sauma rawa, sa qai bokoca wale vei rau ruarua ko koya. O cei mada vei rau e na lomani koya vakalevu cake?” 43Sa qai sauma ko Saimoni, “Au nanuma ni sa i koya ga e levu cake na ka e bokoci vua.” Sa qai kaya vua ko koya, “Ko sa vakataulewa vakadodonu” 44Sa qai vuki vua na yalewa, ka mani kaya vei Saimoni, “Ko sa raica na yalewa oqo ne? Au a curu mai ki na nomu vale, ka sega na wai ko solia me vui kina na yavaqu, ia sa vakasuasuataka na yavaqu ko koya e na wai ni matana ka quwaraka e na drau ni uluna. 45Ko a sega ni bau reguci au, ia mai na noqu yaco mai ki ke e sega ni mudu na nona reguca tiko na yavaqu. 46Ko a sega ni bau lumuta na uluqu e na waiwai, ia sa lumuta ko koya na yavaqu e na i lumu. 47O koya oqo au sa kaya kina vei iko na loloma levu sa vakaraitaka oqo ko koya sa i vakadinadina ni ra sa bokoci na nona i valavala e vuqa ka a bini tu vua. Ia ko koya e lailai na ka e bokoci vua, e lailai vaka tale ga kina na nona loloma.” 48Sa qai kaya ko koya vua na yalewa, “Sa bokoci na nomu i valavala ca” 49Ia ko ira era kana vata kaya tiko era veikayaka vakai ira ka kaya, “O cei beka oqo me bokoca rawa tale ga na i valavala ca?” 50Sa qai kaya ko koya vua na yalewa, “Sa vakabulai iko na nomu vakabauta; mo lako e na vakacegu”
Copyrighted Material
Learn More


text:
Na veiwekani e dua na vau kaukauwa e vesuki keda vata na i taukei. E tekivu sara mai noda lomanivale, koro ka qai dewa yani vei ira na veitokatoka, veimataqali se yavusa.
E rua toka na mataqali veiwekani raraba: na kenai matai na veiwekani vakamatavuvale. Oqo e okati kina o ira na tukada, buda, tamada, tinada, veitacini, veiganeni, veivugoni, veitavaleni, noda momo se nei. Na kena i karua ni veiwekani vakavanua ka ra vauci kina na veitabani, veibatiki, veitauvutaki, veimataki kei na mataqali. Oqo e so na kenai i vakamacala lailai me baleta na veiwekani oqo.
Na Mataqali
Oqo e rua na vanua e rau veiwekani vakavanua. E rau dau tutaka vata na cakacaka ni veitaqomaki ki na vanua ka rau qali vata. E rau dau veirokovi oi rau na veiwekani oqo.
Veimataki
Na kedrau i sema vakavanua e na dau vakataduitukutuku. Oqo e dua na i tavi bibi ka rau dau nuitaki vakavanua e na nodaru i tavi.
Na Tauvu
Na kena i balebale ni rau "Vu" vata ko irau oqo. E rau dau veilomani, veidredreti ka veitaqomaki ko i rau na veiwekani oqo. E sega ni rau dau veiwali se veisamei baleta ni rau Vu vata se veitacini na nodrau Vu.
Na Naita
E rau veitabani ka rau dau vakayacora na i vakarau kaukauwa ka rau veisisivi ena veilawakitaki, veisamei ena sala kaukauwa ni nodrau veiwekani.
Na Veibatiki
E rau dau veirokovi ka dau cecere na nodrau veivakaturagataki kei na taqomaki ni vanua ena gauna ni valu.
E na qai vakuri tale yani ........ Fijituwawa.com Research Team


text:
Dodomo ni yaloqu meu tusanaka
Me baleti rau na gone marama
Wailevu na nomu drau tikina makawa
Bagata na nomudrau yavu turaga
Yaloqu e mai kavoro vakadua
Veikemudrau na marama rua
Nomudrau ..bula au… diva meu vauca
Sevataki ni sa sema tu na bula
Vei…kauwaitaki e maqosa dina
Mai wewe ni gusuqu ena veigauna
Au diva me lesu tale mai ko gaun
Me datou… na sota tale… vakadua
Tini na noqu sere au loloma yani
Vei kemudrau na marama dinamati
Mo drau kalougata ena vei yabaki (2x)
Oqori nai loloma…e vukataki yani


text:
Reading
Chapter Previous Page Page of 358 Next Page
Previous ChapterPrevious PagePage 1 Next PageNext Chapter
Tip: Click on the manga image to go to the next page. You can also use your keyboard arrow keys to move back and forth.
Tags: センマンガ,千漫画, read manga online,SenMangaRaw,Raw SenManga,漫画 raw - マンガ Raw,read Ore no Imouto ga Konna ni Kawaii Wake ga Nai!! VOLUME 10 raw, read Ore no Imouto ga Konna ni Kawaii Wake ga Nai!! VOLUME 10 raw scans online, Ore no Imouto ga Konna ni Kawaii Wake ga Nai!! VOLUME 10 raw manga, Ore no Imouto ga Konna ni Kawaii Wake ga Nai!! VOLUME 10 raw scans.zip,Ore no Imouto ga Konna ni Kawaii Wake ga Nai!! VOLUME 10 online, Ore no Imouto ga Konna ni Kawaii Wake ga Nai!! VOLUME 10 zip, Ore no Imouto ga Konna ni Kawaii Wake ga Nai!! VOLUME 10 rar, Ore no Imouto ga Konna ni Kawaii Wake ga Nai!! VOLUME 10 chapter, Ore no Imouto ga Konna ni Kawaii Wake ga Nai!! VOLUME 10 raw pics, Ore no Imouto ga Konna ni Kawaii Wake ga Nai!! VOLUME 10 raw spoiler,Ore no Imouto ga Konna ni Kawaii Wake ga Nai!! VOLUME 10 en,Ore no Imouto ga Konna ni Kawaii Wake ga Nai!! VOLUME 10 chap, Ore no Imouto ga Konna ni Kawaii Wake ga Nai!! VOLUME 10 , Ore no Imouto ga Konna ni Kawaii Wake ga Nai!! VOLUME 10 high quality, Ore no Imouto ga Konna ni Kawaii Wake ga Nai!! VOLUME 10 manga raw scan .


text:
VEI KEMUNI NA SOTIA MAI NA KEBA:
Ke sega na LOTU kei na VULI, na vakasama, na yalo kei na yago e sa nona kece o Bainimarama. Rai ki yasana i mawi, O na rai, ko sega tale ni qai taroga baleta na cava me’u rai kina ki na yasana i mawi. Ke tukuni mo lade, o na lade veitalia na cava e tu mai ki ra. Qori na bula dina vakamataivalu.
Ia na lotu DINA ga kei na VULI ena vakayaco TARO ena nomuni bula. Ke tiko na vakatataro, o na raica na gaunisala malumu ena kena dau saumi kina na vakatataro ni yalo oqori.
E vukea dina tiko na mataivalu na toso i liu kei na tubu ni matanitu?,
E kauta tiko mai na mataivalu na veilomani ena vanua lomani oqo ko VIti?
E kauta tiko mai na mataivalu na yalo e dei ka sega na rere vei ira na noda gone?
Me vaka ga na nomuni dau cibi ena nomuni mata taka na nomuni vanua ki na vanua ni veitaqomaki, o rawa talega ni cibi vaka kina ena nomu marautaka ni tavi o qarava tiko oqori ena keba e kauta mai na vakacegu vei ira na lewe ni vanua, vei ira na lewe ni nomu i tokatoka, mataqali, yavusa, nomu i tikotiko, ka vakauasivi kina nomu matanitu se de ko sega soti ni kidava niko vakacegui Voreqe wale tikoga kei iratou nona i lawalawa.
Na kalou e na rawa ni vakaraitaka vei kemuni na veiwekani o ni rawa ni veitalanoa taka vata na vei vakanananu lelevu ka lalai ko ni dau vakasamataka ena veisiga ena nomuni vauci tu vaka cakacaka ena keba.
E na solia vei kemuni na gaunisala mo na rawa ni rai rawa kina, kidava kina na cakacaka vaka polotiki dukadukali o ni mai vakayagataki tu kina oqo ka ko ni tokona tu kina na veivakasaurarataki ni leweni vanua, na laba kei na mavoa.
Au kerea mo ni vakasaqara na Kalou ena gauna bibi oqo. Ke ko ni leqataka na i vurevure ni bula vei kemudou vakamatavuvale, na Kalou e dau veivakurabuitaki, ena dolava na veikatuba lelevu ko sega ni tadra ena nomu bula me na dolava vei iko kei na nomu matavuvale. TRUST this God and he WILL GIVE YOU THE DESIRES OF YOUR HEART !!!
Na loloma duadua ga ni Kalou, ke tiko kece vei keda, eda na dau dua vata tiko ga na i rai eda na rai kece tiko kina. Wili kina na nomuni i liuliu kei ira na tiko vata e yasana.
Tovolea mo raica matua tiko na Kalou oqo, raica matua tiko na dui watimuni, luvemuni, wekamuni kei ira na kai nomu ka me yadrava tiko na nomuni vakasama na veivakayagataki ni vunica. Na vanua ga o tiko kina na vure tiko kina e so na vakasama oqori e cake, kila tiko ni Kalou e gadrevi iko mo kerea vua me LIUTAKA nomu bula. Keimami LOMANI KEMUNI, e da sa rawa ga ni veimasulaki, IA NA DIGIDIGI e NOMUNI.
Mai Vei Tokasa


text:
Tubu tiko na gauna lagilagi
Tubu tiko na gauna lagilagi
Kamikamica noda dauveilasamaki
Sa qai yaco me’u biuti kabani
Nuitaka ni’u na lesu bula yani.
Isa Oilelei na noqu seniuci
Noqu bula tu na cagi mai muri
O mai ovici au e na nomu i Tutuvi
Koi au beka na kena i ubi.
Rosi walega na bai kei Marata
Ni cabe mai o vula e dela ni wasa
Vakaloloma na delai Kalekana
Ni’u yabeta tu na rara ni vula.
Vakatawase ni yaco na marau
Au mai moce tu oqo e veikau
La’ki tiko vakacegu marau
Na rarama levu e bikai au.


text:
NODA VEIGAUNA NI VULA O Evereli
Na noda veigauna e vakamacalataki kina na veika e yaco ena drau se sagavulu na yabaki sa oti. Na veika e yaco e vakatabakidua ga ena vula e vakamatata tiko e cake. E ituvatuva vinaka meda railseu ka da dikeva na veika a yaco ena gauna makawa. Ni wiliwili sara.
1/4/1886 Labati o Sitiveni Buli Bureta. Oqo dua na kisi rogo ena kena gauna. Eratou qai veilewaitaki kina ena Julai o Maciu, kune ni a dau vakadraudrau. Veivuke ena laba o Jona. Eratou beitaki tale ga kina o Waisile, Josaia, Sitivano, Savirio, Basilio, Mosese kei Vesisio ni ratou a vunitaka na yagonimate e veivico. Nmt 10/86
2/4/1922 Bale na isevu ni turaga evikavo e Viti, o Vitale. Na turaga ni Varanise qo a lesi me imatai ni turaga evikavo, oya na iliuliu ni lotu Katolika e Viti kei Rotuma. A mai yabaki 20 vakacaca nona veiqaravi tiko qai mani bale ena ika2 ni Epereli 1922. Na kena ibulubulu na vale vulavula ena yasa ni gaunisala i Cawaci.
3/4/1854 Lotu o Cakobau.
5/4/1848 Vakilai e Lau na cagilaba. Ena siga tarava, 6/4/48, sa bale kina na vale nei Misi Wiliame na italatala mai Bua lomanikoro.
5/4/1988 Buli o Ratu Penaia me Tui Cakau.
6/4/1843 Kabai Suva o Rewa. Qo e vu mai na vuaka levu nei Rokotui Suva a via kovea o Ro Qaraniqio, na taci Ro Kania na Rokotui Dreketi. Eratou cemuri kina na ilala nei Ro Qaraniqio, qai lesu mai sa vakacibi ivalu.
Lesu iCake
7/4/1855 Yaco kina na ivalu vakairogorogo mai na ucui Kaba. Na ivalu oqo e rawa ni kainaki ni iotioti ni ivalu levu ni lotu e Viti. Rau to kina ni lotu na turaga na Vunivalu o Cakobau kei na turaga na Tui Toga. Dua tale na ito o ira na turaga ni Rewa kei ira na turaga ni Bau era vorata tiko na lotu, wili kina o Kamisese Mara se o Ratu Mara, na luvei Vuibureta na taci Tanoa, koya erau veitacini kina kei Seru Cakobau. Era kurabui ena matakalailai ni sa cabe mai na mataivalu ni Toga era mani vakavuai kina o ira na vakatawana tiko na koronivalu mai Kaba. Era dau kaya na kenadau ni ivalu mai Kaba sa qai dei kina na mua ni veivakalotutaki ena noda vanua, ni sa qaqa kina na lotu.
8/4/1793 Na isevu ni kai Viti me droinitaki na matana. Sega ni droinitaki e Viti, droinitaki mai Toga. E dua na turaga ni Varanise na yacana o Labillardiere ena yabaki 1793 a tiko voli mai Toga qai sota kei na dua vei ira na ibinibini turaga ni Viti era tu mai Toga ena gauna oya. E sega ni kilai se turaga sara ni vei, ia mani droinitaki qai volai na yacana me o Vuas_s_. Na droini oya e maroroi tiko ga mai Parisi me yacova na siga nikua.
9/4/1843 Moku na vo ni kai Suva mai Nauluvatu, rauta beka e 400, vakalevu na katikati, ni sa ciqomi oti nodra isoro. Se vakavuai nodra koro o Suva, koya sa banisenikau nikua, ena 6/4.
9/4/1902 Yaco mai na wanivosavosa.
10/4/1905 Bose vakaturaga e Suva.
12/4/1840 Vakayacori na imatai ni lotu ena yanuyanu turaga o Bau. Me vaka ni sega ni vakadonui me tiko na italatala mai Bau ena gauna oya, a vakaitikotiko o Misi Korosi mai Viwa. A kerekere vua na Vunivalu me vakayacori e dua na lotu, sa vakadonui. A caka na lotu ena dua ga na vanua e rara. A caka ena vosa vakaToga, baleta se sega ni dua na itaukei sa lotu, se o ira ga na kai Toga. Ia e le levu na itaukei era tiko kina, mera raica se ka vakacava sara mada na ka vou se qai taka tiko mai, na lotu. Na lewe ni ivavakoso e le 300, kai Toga kei na itaukei.
12/4/1875 Tekivu na ivalu mai na colo kei Vitilevu. Qo e nanumi ni vu mai na misila levu a taka ena noda vanua, era qai nanuma na lewenivanua ena colo kei Vitilevu ni vu ni misila na nodra sa sega ni qaravi ira na va. Na kena ikarua ni sega ni matau vei ira mera qali, oya mera vakarorogo ina matanitu tani, me vaka na matanitu vakoloni. E levu vei ira na nodra turaga era sega ni vakadonuya me soli na nodra vanua me vakarurugi i Bolatagane. Sa mani tubu kina na ivalu. G2,59
Lesu iCake
13/4/1897 Bale o Gagabakola, Rokotui Serua.
13/4/1943 Tekivu na ivalu mai Solomone.
15/4/1897 Vakayacori na veibulu vua na turaga na Vunivalu mai Serua, na yacana o Gagabokola. Rau talai o Iliesa Rokubu na turaga na Buli Deuba vata kei Ratu Mara na taci koya na Vunivalu, me rau kauta na kena itukutuku i Draiba, na itikotiko ni matanitu itaukei e Suva. Sa qai lako na ilakolako vakaturaga, na Kovana kei ira e levu na vakailesilesi e cake ni matanitu, wili kina na turaga ni Bau o Ratu Epeli Nailatikau, na iliuliu ni mataivalu ena gauna oya. Veikidavaki mai Serua na turaga na Buli Serua o Ratu Peni Mataitini, o Ratu Nalati na Rokotui Nadroga kei Ratu Sikeli Tubailagi na Buli Komave. A qai caka lotu ni veibulu na italatala itaukei o Simione Meteka. A maroroi sara mai na kena delana. E rua tiko na delana, ia na delana e qara i Vatulele e maroroi kina na yagona. Oti oya sa qai kacivaka na isosomi ni Kovana, me vaka ni a sega tu na kovana ena gauna oya, ni na qai lesi e dua na isosomi kei Rokotui Serua ni oti na kena bose e Suva, ia me se taura tu vakawawa na turaga Buli Komave. Nanuma tiko na gauna oya a wili tiko i Serua na tikina o Komave.
16/4/1939 Buli na isevu ni bete itaukei ni lotu Katolika, na turaga ni Nukutubu mai Rewa, o Tito Daurewa.
17/4/1794 Kune vakadua kina o Yasawa. Da kaya ni kune vakadua qo e kune vakadua vei ira na vavalagi, sega ni o keda, o keda eda sa kunea makawa. Ia qo na nodra qai kila vakadua na turaga ni valagi ni dua na vanua o Yasawa. E dua na waqa ni Mereke na yacana na "Arthur" kena kavetani o Barber. A muri vaka mai Kadavu qai sotakaya na Yatu Yasawa, sega ni macala se o cei na yanuyanu, rairai o Naviti se o Waya, qai kele ena dua na toba levu. Ia qo se yabaki 1794. E dina ni sa raici Yasawa o Kapiteni Bligh ena nona a cemuri mai kina, ia e sega ni kila o koya se e vei na vanua e tiko kina, sa qai vakaivolataka ga o Kapiteni Barber mai Merika. Kabi mai e dua na waqaniviti, ia o ira na vodo kina sa vaka mera rere, nira se vulagitaka na waqa ni vulagi. Sa dede e ratou qai vodo mai, ia ratou leca veivoli. Levu na ka eratou matavoutaka. Eratou suka i vanua, mataka cake qai lesu mai e vica vata na waqa. Ia na waqa e lesu mai qo e vakaiyaragi tiko mai. Era wavokita na waqa era qai vanavana mai ena nodra dakaititi. Sa vakarerevaki tiko mai sa qai lewa o kavetani mera vanalaki ena dakai ni vulagi. Sega ni macala se ra mavoa se mate e vica na itaukei, sa kilai ga ni rau a mavoa e le rua vei ira na kaiwaqa, ni rau laugasau. E volai tu ena kena ivola ni waqaniviti qo e viavia 30 beka na fute na kedra balavu, oya e rauta me katu lima, 3 beka na fute na kedra raba, yadua tu na vata se rara ni cocoka. O ira na vodo kina e viavia le 8 se le 14 ra vodo ena waqa yadua. Kena ibalebale e sega s ni waqa lelevu. Ia o ira na vodo kina era tagane lelevu, kaya o Kapiteni Barber ni sega ni dua e lailai mai na 6 na fute na kena balavu, na kedra vakavakaita mera na turaga ni Yasawa ena gauna oya. Wa359 [r26/4
18/4/1876 Bale na turaga na Tui Cakau o Ratu Golea.
Lesu iCake
22/4/1888 Tau mai vuravura na turaga o Ratu Sukuna, mai Bau.
24/4/1850 Curumi na valenilotu ni lomanikoro mai Bua. Vola o Misi Wiliame na italatala ni a tara sara ga vakavanua. Na yasana e ra e nodra itavi na turaga ni Bua, Navutu, Cubui kei Vatukarakara; na yasana i cake, Tiliva kei Dama; e dua na kubu o Dalomo, dua na kubu o Tacilevu. E dina ni le levu na turaga kei na marama ni Bua era se bera tiko ni lotu, ia era le 400 na lewenilotu era tiko ena kena curumi. A vunau kina na turaga iTalatala o Misi Seleutu, o koya sara ga a vola na imatai ni ivolavosa vakaviti ena nona ilesilesi mai Nadi mai Bua. Vulagi dokai tale ga kina o na italatala o Misi Mua kei nona lewenivale. Wd102
25/4/43 Leqa o Misi Kakili mai Vava'u, Toga Matanisiga. O Misi Kakili eda kila kece ni a vakacabe lotu mai Lakeba vata kei Misi Korosi. Eda sega soti ni dau vakananuma na yaga ni nona cakacaka e Viti me baleta na noda vosa, ni o koya ga a lewa meda vakayagataka na veimatanivola e so e kilai tani kina na noda vosa, me vaka na C na B na D na Q na G. Oya na lewa nei Misi Kakili me baleta na noda vosa me maqosa na kena volai. E le levu era sega tale ga ni kila na nona mate, e mate vakasakasaka toka mai Toga, ni a vakamatei koya ga ena gunu wainimate. Ia ena dua na vakadidike qai caka wale ga qo e nanumi tiko ni sega ni dodonu me bilitaki kina ni gauna e vakamatei koya kina e sega ni bula vinaka. A tauvi koya tiko na deqi. Eda sa qai kila tiko ena gauna qo ni dua e tauvi deqi e sega ni lewai koya vakavinaka. E sega ni kila na ka e cakava tiko. O koya gona e dodonu kina me dau vakacerecerei tiko ga na yacai Misi Kakili, veitalia ni sakasaka beka na nona mate, ena veika lelevu e cakava ena nona a tiko voli ena keda maliwa e Viti ena kaulotu kei na kena vakadeitaki na noda vosa.
28/4/1789 Vuaviritaki na Bounty mai Tofua.
28/4/1841 Bale mai Futuna o Santo Petero Sanele. Qo e dua na turaga bete ni Faranise, lewe ni ito i Maria, na ito ni Bete kei na Sista a tauyavu mai Varanise, e rogo ena itukutuku ni lotu Katolika ena Pasifika ni isevu ni maritire, oya e dua e mate ena vuku ni lotu, me vakataki Misi Beka e Viti, a mate ena nona via veivakalotutaki mai na colo kei Vitilevu. Na kena italanoa ni a sega ni mani veimaliwai vinaka kei ira na lewenivanua mai Futuna, se vakabibi kei ira na yavusa turaga, qai mokuti koya e dua na luve ni turaga na yacana o Musumusu, lau ga vakadua na matau ena nona vanuaicake, sa bale na turagabete. Na kena vinaka ni a yaco me vaka na kena ivosavosa: 'Na dra ni maritire na ivakatubu ni lotu', kena ivakadinadina ni se bera ni cava tale e dua na yabaki, era sa lotu kece na lewei Futuna.
28/4/1846 Mate o Atai (Hatai) dua na kaulotu ni Tahiti i Oneata.
Lesu iCake
29/4/1914 Vakarewa na kuila ni Viti Kabani mai Draubuta. Na Viti Kabani e dua na sasaga a liutaka o Apolosi R Nawai, kena inaki me vakaitavitaki na itaukei ena bisinisi. A mani sega ni rawa vakavinaka baleta beka ni se bera na kena gauna, baleta tale beka ga ni a vakayagataka vakatani o Apolosi na nona vuku. Ena gauna qo nida saga tiko me vakaitavi ena bisinisi na itaukei, meda nanuma tale ga ni sega ni ka vou e ka makawa. M80
30/4/1854 A qai lotu na turaga na Vunivalu mai Bau o Cakobau. Vakalailai ga sa qai yaco na iotioti ni ivalu levu e Viti, na ivalu mai Kaba. Wd116-, D111
1/5/1838 [vola o Korosi ni 37, Ward400 & Eagleston 38] Vesu na waqa ni Peritania na Sir David Ogilby, na kena kavetani o Misi Hutchins. Oqo na kena itukutuku a vola o Misi Korosi na italatala ena yabaki vata ga:
"Ena ika27 ni siga ni vula sa oti, a mai kele volekati Nukulau, na yanuyanu lailai 6 na maile na kena yawa e Rewa, na sukuna na Sir David Ogilby, kena kavetani o Misi Hutchins. Ni kele tiko mai Nukulau e vakadonuya mera vodo e levu na itaukei. Ia qai vakasalataka e dua na turaga ni Rewa kei na so tale mera kua ni vakavodoki vakaveitalia na itaukei ni vanuatani. Ia na levu ni vakabauti ira na itaukei e tu vei kavetani Hutchins, e wele sara kina na yalona.
Ena Sigatabu na ika29 ratou soko i Verata, rauta ni 50 na maile yani e ke. Ratou kele e kea ena Monite, mani volia e so na vuaka kei na cava tale.
Mataka cake na imatai ni siga ni vula o Me, sa vakarau cavu sara na ikelekele. Ena gauna oya era vodo tiko e le walusagavulu se ciwasagavulu na itaukei, qai levu tale ga era wavokita ena nodra waqa. Eratou lewe ciwa na kaiwaqa, wili kina o kavetani. A sa vakaraitaka oti tale ga na nona iyaya ni veivoli vei iratou e so na turaganivanua. Sa cavu na ikelekele, a kacivaka me vakarewa na laca. Qai mokuti koya ena iwau e dua na turaga a duri tu e dakuna mani mate sara. Ni raica na meti ni sa bale matemate o kavetani, sa cici yani me vukea. Ia sa taura e dua na itaukei na iseleiwau nei kavetani qai taya vakalima se vakaono, mani lutu matemate e delai kavetani. Era mavoa na kaiwaqa vakavo ga e dua, ena nodra saga mera biu i wai na itaukei. Ia e so na kaimua era a kaba ena ivana, ena vanua a maroroi tiko kina e dua na kisi dakai sa tawa rawa tu. Ratou vanalaki ira na itaukei. E levu era lade lesu ina nodra waqa ena domobula. Oti ratou qai kila ni sa curuma na rumu ni kavetani na turaga ga a mokuti koya. Vica vata na kaimua era vanai koya mai na doka iloilo ni rumu. E dua a mani lauta donu na utona. E viritaki i wai na turaga qo kei na rua tale, ratou mani soko yani vakatotolo. Sa qai kau na yagoi kavetani, lai bulu i Ovalau.
Lesu iCake
Ena ika5 ni siga, a kele tale na waqa i Nukulau. Ia e dua na tagane a vodo ni a mai kele vakadua i Rewa era sa vakamatea na itaukei ena nona lade i wai donuya sara ga na veivala e waqa. Na meti sa tu oqo e Rewa, ia e sega ni nanumi ni na bula. Na le 5 tale era mavoa sa ra na daumaka. Au sa mai rogoca ni le 3 na yalewa, na watini turaga a lauvana e waqa, eratou sa kuna mai Verata, me ratou tomani watidratou ena vanua ni yalo."
Ni oti tale e 50 vakacaca na yabaki, ena Maji 1894, a tabaki kina ena Na Mata na ivola oqo nei "Duicaginitoba" (yacana buli):
Ena gauna e liu, ni se lailai kina e Viti na kaivalagi, e kainaki ni tiko ga mai Bua e dua na kaivalagi na yacana o Kavetani, kei na so tale na dauveivoli.
E dua na siga a soko mai kina na kavetani oya me mai voli dri e Verata, kei na so na kaimua, era vodoka mai e dua na vanatolu. Era mai kele donui Nabotini mai Verata. Dua na siga era gade i waqa na kai Verata, ra mani kunea kina na iyau eso, na dakai, na isulu, na matau, na isele, era sa mani domona lo tu. Nira lesu mai vanua, era tukuna sara vei Naitini, na turaga mai Verata, sa qai vakaroti ira na nona ilawalawa mera vakarautaka na nodra motonivalu kei na iwau mera lako yani ina ivanatolu mera yaviti iratou na kaivalagi mera qai kovea na iyau kei na waqa me nodra.
Era sa dui karavaka nodra takia lalai, ra dui nokata ena dago ni waqa levu, ra cabe i waqa, ra sega mada ni nanuma mera yaviti iratou e liu na kaivalagi ra qai kovea na iyau, oqo era sa cabe ga yani i waqa ra dui digitaka na ibinibini iyau ra dui vinakata. O koya e vinakata na ibinibini isulu sa lai dabeca sara tu, vaka kina o koya e vinakata na dakai kei na matau kei na iyau tale eso. Era sa qai tekivu kovea na iyau.
Ia niratou sa kila na kaivalagi na lomadra, eratou yavala sara, ratou dui vakatawa sara na nodratou dakai. A ladetaka sara i cake na nona dakai o Waibuta, e dua na kaimua, a kabataka sara i na ivana e loma, lai toka sara mai na kena tedrevula, qai vanalaki ira mai na kai Verata ena rara ni waqa, ra mani mate e le levu vei ira, qai bula ga e dua na kai Macoi ni lade vakatotolo i wai qai nunu sara, a mani cabe bula i vanua.
E levu na meke ni veivala oqo, e dua ga au kila, e vaka tu oqo:
Ko Waibuta ka vesau mai waqa
Tou vakaviti tou sa vala
Na isele ko laki qereutaka
Sa mate ko gone mai Verata
Ka sa kabata na tedrevulaya
Lauvana koto ka qalobulaya
Cabe ki vanua ka tukuna sara,
"Keimami sa moku mai waqa
E bau ko Tinanikaiverata
Au kena bula duadua kana."
Lesu iCake
O Tinanikaiverata e dua na ganei koya Naitini a bau tiko e waqa ena nodra ivalu na kai Verata.
Nira sa moku oti na kai Verata, sa mani vakabulai duadua ga na marama oya, qai cavukelekele sara na waqa a soko sara yani. Sa rai tiko o Tinanikaiverata ratou sa laveti koya Naitini mai na kai valagi qai mai vakatekelitaki qai vakarewataki. Ni sa rube tu sa vagatai mai na isele a mai laulausele kina. Ni sa raica o Tinanikaiverata ni sa cebelaki vaka oya na ganena sa qai yaluma sara ena tagi, a lai bolea sara na kuna vei turaga ni waqa ena nona tagilagalaga, a vaka me iloloku kei na ganena. A mani sega ni vakabauta na turaga na waqa. Ni sa uru yani i Levuka, eratou sa qai kauti Tinanikaiverata i vanua. A tiko mai Levuka na marama qo, oti sa qai usa i Bau, sa qai usa sobu i Verata, a mani yaco bula tale i nona koro.
Ia ena yabaki 1905 a vola kina o Misi Wilikinisoni, na turaga na iliuliu ni veitarogivanua ena gauna oya, e dua na italanoa mai Verata me baleta na ka vata ga oya, e volai sara tu ena vosa vakaviti. Meda nanuma tiko ni o ira na kavetani kei na meti ni waqa ni vavalagi, e dau tu na yacadra vakaviti. O Misi Hutchins na kavetani ni waqa qo, na yacana vakaviti tu o "Batinamu". Nona meti dau yacana vakaviti o "Waibuta". Qo na kena italanoa.
"Eratou sa veisei vakaturaga e Verata. Dua na ito o iratou na turaga Vunivalu, dua na ito o iratou na turaga ni Sanokonoko. Sa mani nakita e lomana o Ratu Vananalagi na turaga ni Sanokonoko, me laki nona koro tiko na waqa i Batinamu, kena meti o Waibuta, me lai tiko kina me qai kabai iratou mai na koro, ni nanuma o koya ni waqa levu qai kaukaua, e tu tale ga kina na iyaya ni ivalu, na dakai, na nuku, na gasau, na qiwa kei na matau. A qai lai tukuni vei iratou na kaiwai me ratou sa lai labati na kaivalagi e waqa.
Eratou sa vodo ena dua na waqaniviti, a lako yani i waqa. Sa moku sara o Batinamu, ka ratou veidroyaki na kaimua kei na meti o Waibuta. Ra kaba ina ivana a qai lai vanavana tiko mai na karikari. O iratou na kaiviti ra mate kina e le 2, ratou qalobula i vanua na kena vo. Ia o Ratu Vananalagi se tiko ga e dreke, ni sa mate oti na kavetani. Sa lala tu na dreke i muri, sa lai tiko sara kina o Ratu Vananalagi. Ia e tiko tale ga kina o Marica [?] na ganena ka bau lako tu i sarasara i waqa. Sa qai cavuikelekele ka soko yani i wai ka curu yani i Davetalevu, sa vakamamasu tiko o marama i Batinamu vei Waibuta ka kaya me bula ga o Ratu Vananalagi, ka sa sega ni yaco. Ka sa laulausele a biu i wai, a qai ciri na uluna a kasa i Moturiki, a qai mai soqoma o Buikeinautokaroko. E kai Verata ga o Buikeinautokaroko, a qai lai buluta. Dede vakalailai sa qai lai keli tale mai ka mai bulu e Verata.
Ia sa dua ga na ka ca ni ratou a lai labati iratou na kai vavalagi qai mate ga e le duabau ga na kaivavalagi, ka mate e le 3 na kaiviti. O marama i Batinamu sa kau sara i Macuata ka lai biu tu kina, qai lai kau tale mai kina, mai bulu tale e Verata.
Oya na levu ni itukutuku. Levu na tikina e sota vinaka sara tu ga kei na itukutuku e vola o Misi Korosi ena 1838. E vakaraitaka ni levu na ka eda nanuma tiko ni itukuni ga vakaviti e italanoa dina sara ga.


text:
ESA koto oqo era nai kuri ni i tukutuku nei Peni Tabua Tamanivalu na turaga ni Naloto ka dau veivakananumi tiko vei keda ena veimacawa, ni wiliwili sara yani.
E vakaraitaka ko Peni Tabua ni sa talanoataka oti nai tukutuku ni waqa e rua ka rau sa liu mai kei ira na vodo mai kina ka dodonu me da na semata vata tiko kei ira na noda era sa sobu yani ena vica na yanuyanu e na Pasivika kei ira na noda qase era sa mai tawani Viti Levu kei Vanua Levu.
"Oti sa yaco tale mai o Degei II me tukuna vei ira e dua na vanua vinaka sa raica mai cake. Sa tukuna vei Lutunasobasoba, sa lomai Lutunasobasoba mera sa lako cake sara mera raica," e kaya o Tabua.
E tomana o Tabua ni o ira sa tiko mai Lomolomo ko Vuda, sa tukuna vei ira o Degei mera sa taubale e vanua. Sa liutaki ira o Coci kei ira na cauravou. Ia o Kaisaqere o Kailolo, kei Muneanaqo, eratou sa bese ni lako.
"O koya sa tiko kina mai Nadi o Muneanaqo, ia o rau na veitacini o Kaisaqere kei Kailolo erau lako sobu yani ka tara e dua na koro ka vakatoka me ko Narokoyawa kei Korolevu ena ulu ni wai o Nasigatoka me nodrau," e kaya o Tabua.
E kuria ena nona itukutuku o Tabua ni ko ira na turaga era lako e waqa, era sa yaco yani i na vanua sa digia ko Degei II me koro.
"Oti sa tara sara na vale i Lutunasobasoba sa kena kau walega na vadra, koya sa mani yaca ni vanua kina oya o Nakauvadra ka yacova na siga oqo," e kaya o Tabua.
E kuria na nona i tukutuku na turaga ni Naloto oqo ni ko ira na taubale e vanua, era sa cabeta na veidelana ka muria na Tualeita (tua i tamaqu se sala nei tamaqu).
''Era sa vitika cake mai na veikau me nodra sala i Nakauvadra, ni ra sa lako tiko, sa liutaki ira e liu e dua na rorogo, e vaka e dua e vitika voli yani eliu na kau ena sala era muria, sai koya na rorogo oqo sa ka ni vakacegu sara vei ira, me dusia na vanua o Nakauvadra na koro era lako kina, sa tiko mai kina o Degei II kei Lutunasobasoba," e kaya o Tabua.
E kuria ni ra sa yaco kina, era sa tukuna vei ratou na turaga na ka sa kauti ira mai ena sala ena loma ni veikau ka ra yaco rawa mai kina. Sa mani kaya o Lutunasobasoba, sa vinaka me sa yaca ni vanua oqo o Viti.
Ia, o kemuni na taubale mai e vanua, me sa yacamuni na kai na Vitilevu. (Ni kemuni a Vitilevu mai ena salatu).
"Koya sa wase tolu kina nodra kawa na taubale. (a) Kainavitilevu (c) Kainavitikau. Me yala tu mada eke, me'u lai kauta tale mai na ikatolu ni waqa, era vodo maikina na kawa ni kai Viti dina era cavuti me Tui," e kaya o Tabua.
E tomana o Tabua ni i katolu ni lakolako era a lako mai kina na noda qase era vodo mai ena waqa na Kaunitera.
"Na Kaunitera na waqa sa ta mai Toga, ka sa vakayaca vei Tura na tamai Kubunavanua ka ratou vodo mai kina o Kubunavanua kei Sina na watina, kei ratou na luvedrau o Ravula, Kolimatua, Deilanauluvatu kei ira eso na dau ni soko, era cavuti me Kailepuka o ratou oqo na qali Cavakilagi, eratou a mai sobu i na yanuyanu lailai oya mai Toga ka vakatoka me yacana o Vunilagi," e kaya o Tabua.
E tukuna o Tabua ni ko i ratou na kawa turaga oqo, sa lomadratou me muri ira na wekadra era liu mai i Viti, ni sa macala na lomadratou, sa melo sara na soko me ia na lako ena mataka.
"Ni ratou vodo oti na turaga sa vakarewa na Kaunitera me qara na vanua vinaka, e ratou sa mua i na Ceva i Ra ena nodratou lako mai, ni soko tiko ena bogi kei na siga sa votu mai eso na veiyanuyanu sa ra koto i na Ceva, ni ra yacova na yanuyanu sa donui ira, sa lomadratou na turaga mera kele kina ka raica na vanua sa vanua vinaka ka sautu," e kaya o Tabua.
E kuria na nona i talanoa o Tabua ni sa tu na veika kece ena vanua qo, era mani kaya me sa yacana o Burotu, ni ra tiko kina, sa mani sucu kina e dua na luvei Kubunavanua ka sa vakatoka me yacana o Ravouvou ni Burotu koya talega sa yacana o Rovarovaivalu.
"Ni sa tubu na gone qo ko Rovarovaivalu me levu mai sa via vakatasosoko, sa mani caka e dua na waqa Latoka me vaka na ikato ni Bakanawa, sa bau waqa levu sa rauta e lewe tolu, se va me vodo kina," e kaya o Tabua.
E kuria o Tabua ni oti na kena kasonaki na waqa, sa lomai Ravouvou ni Burotu me ratou vakatasosoko kei na lewe tolu na luvedratou na Dau ni Soko.
Ni ratou sa vodo, sa donuya na gauna sa bula kina na cagi, ka ratou sa mani savu kalia sara yani, ka sa lewa toka na mua o Ravouvou, i cama o Matuku, i Muala, me sa uli na waqa i Muala.
Ni ratou yaco i vanua, eratou sa vakatoka na yanuyanu oya me yacana o Muala (Mua la) ka yacova mai nikua.
"Oti sa qai lomai Kubunavanua me sa biu o Burotu, sa vakarewa na Kaunitera mera sa lako mai, ni sa yali o Ravouvou, ia ni ra soko tiko mai me qarai iratou, sa votu mai e dua na yanuyanu sa koto i Naivatoto ka sa lomadra me sa cavu na waqa me sa uli kina.
Ni ra yaco i daveta era sa vakatoka me yacana o Daveta Tabu,' e kaya o Tabua.
E kuria na nona i tukutuku o Tabua ni vanua era mai cabe kina, sa yacana o Muaicabe, na vanua era vola vanua kina sa yacana ko Naqumuivola, ia na koro era tara taumada sa yacana o Naisogotokalau, ka yaca ni yanuyanu o Totoya.
'Ni ra tiko dede vakalailai, eratou sa tawase na veitamani, o Kubunavanua sa tara na koro o Tovu me nona.
Ia o ratou na luvena, eratou sa lai tiko i na yasana o Keteira,' e kaya o Tabua.
E tomana o Tabua ena dua na gauna e muri e ratou sa tawase tale na gone, o Ravula kei Kolimatua e ratu sa lako mai i Muala vei Ravouvou, ka ratou tiko kina.
Ia sa tikoga mai Keteira o Delainauluvatu.
Eratou sa yaco e muri me Kawa ni Tui na gone, ka Kawa ni Sau o tamadratou. Ni ra sucu tale e muri eso na luvena, era gone, era sa cavuti ena yaca i tamadra, "me kawa ni Sau."
"Eda sa kila ena itukutuku oqo, ni ratou sa yaco kece mai i Viti na waqa e tolu, era vodo mai kina noda qase me vakatawa na vanua. O ira na liu mai ena Rogovoka na lewena era tiko mai Naicobocobo, Vanualevu, a ikarua na Kaunitoni, na lewena era tiko mai Nakauvadra, Vitilevu, ikatolu na Kaunitera, na lewena era tiko mai Totoya, yasayasa Muala," e kaya o Tabua.
E tomana o Tabua ni sa dodonu mo kila na mataveiwekani vei keda na kawa i Taukei ena gauna esa na tasere tiko yani vakamalua na matata ni nodra itukutuku na qase ena nodra vakatawana na veivanua e delai Viti kei na kena kawa tamata tabu yani, ko ni sa na qai kila vinaka kina na noda dui kawa kei na yaca ni noda dui i tutu dina vakavanua.
Ena qai tomani tale yani.Home | Top
"This will be a great advantage for locals living overseas, particularly our readers who are soldiers and Fijians serving in the British Army," Mr Ravula said.
"I am delighted with it, it's a major project and it is a major achievement for the newspaper and greater service to our readers offshore," The Fiji Times publisher Hank Arts said. "I think the people will love it," he said.The Fiji Times editor-in-chief Fred Wesley voiced similar sentiments and added uploading the vernacular newspaper online was part of The Fiji Times' service to its readers.
"We hope this site will assist our readers in terms of helping them understand and value the iTaukei language, culture and traditions," Mr Wesley said.